Πώς να ψέλνονται τα Λειτουργικά και το «Άξιον Εστίν»; | Page 4 | Ψαλτολόγιον (Psaltologion)\nΚαι όσον αφορά στα λειτουργικά, θα μπορούσα να διακρίνω δύο "σχολές" προσέγγισης. Η μία θεώρει ότι η τήρηση του παλαιού τυπικού στο θέμα αυτό είναι ζήτημα θεολογικής φύσεως και ότι η καινοτομία αυτή αλλοιώνει τον χαρακτήρα της Θείας Λειτουργίας.\nΌντως υπάρχει πρόβλημα, διότι όπως θα δεις αν διαβάσεις και το κείμενο του Φουντούλη (σε προηγούμενα μηνύματα) θα δεις εκεί είναι το πρόβλημα. Αυτές οι απαντήσεις του λαού την ώρα πριν, κατά και μετά την Αναφορά, είναι διαλογικές με τον ιερέα. Ποιος ο λόγος να μελοποιηθούν; Και τι σόι διάλογος είναι αυτός; Και άντε και λέμε ότι είναι "μουσικός διάλογος" τι γίνεται εκεί που καλύπτει τον ιερέα και τις ευχές που πρέπει ο πιστός να δώσει συγκατάβαση δια του αμήν! Τι συγκατάβαση να δώσει; Σε αυτό που δεν άκουσε;\nΑπό την άλλη, υπάρχει η άλλη άποψη, πιο "ελαστική" η οποία δέχεται αυττήν την καινοτομία. Πιστεύω ότι και εδώ υπάρχει μια λογική. Σε μια αρχιερατική λειτουργία ή μια Κυριακή ή μια μεγάλη εορτή δίνεται άλλος πανηγυρικός τόνος με τα λειτουργικά και ταυτόχρονα η κατάνυξη δε χάνεται.\nΚαλά αυτό νομίζω ότι είναι τελείως υποκειμενικό. Εμένα μια χαρά μεγαλοπρεπή μου φαίνονται και τα χύμα λειτουργικά... Άλλωστε στην αρχιερατική λειτουργία υπάρχουν 100 άλλα πράγματα που δίνουν μεγαλοπρέπεια.\nΠάντως πρέπει να πω για να μην παρεξηγηθώ ότι χίλιες φορές να λέγονταν αργές καταβασίες και δοξολογίες στον όρθρο (που ως επί το πλείστον έίναι αριστουργήματα), παρά λειτουργικά.\nΦυσικά, όταν μπαίνει ο παράγοντας "ιερέας" η τήρηση της παράδοσεως είναι δυσκολότερη (σκέψου τώρα ο ιερεύς να έχει μερακλωθεί και να λέει εκφωνήσεις σε βάρυ επτάφωνο επί παραδείγματι και εσύ να απαντάς απλά το "Κύριε ελέησον". Υπάρχει μια χασμωδία, όπως και να το κάνουμε. Φυσικά και το αντίθετο ισχύει.)\nΕ βέβαια αυτό χρειάζεται συνεννόηση! Δεν θα ψάλλεις τα χύμα ότι και να γίνει! Θα συνεννοηθείς με τον ιερέα για να μην υπάρχουν τέτοιες χασμωδίες...\nΑυτό που έχω να προτείνω, είναι για αυτό το θέμα, (όπως και για πολλά θέματα) να γίνει μια ανοιχτή συζήτηση. Να μαζευτούν ο Μητροπολίτης, ιερείς και ψάλτες να συζητήσουν για τα θέματα της Λειτουργίας και να καταλήξουμε σε κάτι κοινά αποδεκτό (βασίζομενο πάντοτε στην παράδοση της Εκκλησίας μας). Να κληθούν ειδικοί άνθρωποι να μιλήσουν και να ληφθούν αποφάσεις από το Μητροπολίτη (που είναι και η κεφαλή της κάθε τοπικής Εκκλησίας). Όχι απλά να κάνουμε φιλολογικές συζητήσεις οι οποίες καταλήγουμε σε κουβεντούλα μεταξύ φίλων. Αλλά τώρα κάτι είπα...\nΤο μόνο που δεν μπορεί να γίνει είναι αυτό που λες!...\nΑυτό που μπορεί όμως να γίνει είναι να πιάσεις τον ιερέα-ιερείς του ναού σου και να τους εξηγήσεις ότι γι αυτό και γι αυτό θέλω να δοκιμάσουμε να εφαρμόσουμε τα χύμα λειτουργικά. Σε γενική κλίμακα μην περιμένεις αλλαγές! Μόνο προς το χειρότερο...\nΣε ατομικό επίπεδο ότι κάνεις.\nΑλλά δεν μπορώ το "νομίζω" και το μου "φαίνεται" και το "εμένα μου αρέσει" να τα έχω ως επιχειρήματα (και μάλιστα "σκέτα") στην συζήτηση... Γιατί άλλο επιχείρημα εγώ δεν είδα σε αυτά που λες.\nΚοίτα, άλλο να μην δέχεσαι τα επιχειρήματα κάποιου ή τον τρόπο που τα εκφράζει, άλλο να λες ότι δεν έχει. Δεν είπαμε ότι είμαστε ρήτορες, ούτε ότι ξέρουμε να γράφουμε άπταιστα. Αλλά αν πάρεις μία-μία τις φράσεις στις οποίες μου καταλογίζεις έλλειψη επιχειρημάτων και δεις τη συνέχειά τους μέσα στο post μου, θα δεις και τα προφανή επιχειρήματα. Όσο για τη χρήση των λέξεων που δεν σου αρέσουν (απόλυτα σεβαστό), απλά προτιμώ να χρησιμοποιώ τα "νομίζω", "μου φαίνεται", "εμένα μου αρέσει", με σκοπό να εκφράσω μια αυτοσυγκράτηση στη στάση μου, από τα "Κανείς δεν είναι αλάθητος" ή "...σαφώς αλλοιώνει τον χαρακτήρα" (σημ.: εδώ πού είναι τα επιχειρήματα του λανθασμένου του Αγίου Όρους ή της αλλοίωσης του χαρακτήρα της θείας λειτουργίας;; ) κλπ. Όσο για τις φράσεις μου στις οποίες αναφέρεσαι:\n1. Η φράση\n...Εγώ, αντίθετα με όλους ( ; ), πιστεύω ότι τα λειτουργικά είναι πολύ ωραία συνήθεια\nακολουθείται από το\nΚολλάνε πολύ ωραία μεταξύ του χερουβικού και του Άξιόν εστί.\nΑν δεν το κατάλαβες επειδή το εξέφρασα περιφραστικά, το επιχείρημα είναι ότι δεν αλλάζεις ήχο μεταξύ του χερουβικού και του Άξιόν εστί και διατηρείς, ως επί το πλείστον, την ίδια βάση. Αυτό εννοώ λέγοντας "κολλάνε" και για το λόγο αυτό θεωρώ ότι είναι ωραία συνήθεια, αφού δημιουργεί μια μουσική συνέχεια, μια γέφυρα μεταξύ χερουβικού και Άξιον εστί.\n2. Η φράση\nΟύτε ευσταθεί νομίζω η γενική κρίση ότι "όλα τα λειτουργικά είναι τραγούδι"...\nαφού, όπως είπαμε, εξαρτάται πώς τα λες.\nΚι όταν γράφω "όπως είπαμε", αναφέρομαι στην προηγούμενή μου φράση "Το ότι κάποιοι ψάλτες και ιερείς τραγουδούν, δεν σημαίνει ότι δεν είναι ωραία τα λειτουργικά. Όλα είναι θέμα μετρημένου ύφους. Μετρημένο φυσικά δεν σημαίνει χωρίς όρεξη και μεράκι, αλλά χωρίς άσκοπες κραυγές (εν μέρει αυτό είναι και θέμα φωνητικής, άλλο μεγάλο θέμα...).. Επομένως αιτιολογώ την μη τραγουδιστική φύση των λειτουργικών με το σωστό ύφος και φωνητική.\n3. Η φράση\n...Επίσης δεν νομίζω ότι είναι τόσο μεγάλο θεολογικό θέμα αν πεις λειτουργικά σε κλιτόν ή κανονικά σε ήχο.\nακολουθείται από τη φράση\nΜα και το κλιτόν ψαλτικό είναι και μάλιστα πιο δύσκολο στην απόδοση από τα συνηθισμένα λειτουργικά. Η λειτουργία χαλάει με το τραγούδι και τις κραυγές, όχι με το μεράκι και τη σεμνή μεγαλοπρέπεια στο ύφος.\n, η οποία αιτιολογεί το "νόμισμα". Αν το θες πιο αναλυτικά, αν και είχα την εντύπωση ότι έγινε κατανοητό, θεωρώ ότι θεολογικό θέμα είναι το να φωνασκείς άσκοπα, όπως άλλωστε είναι γραμμένο και σε συνοδικά κ.ά. κείμενα, γιατί έτσι χαλάει η λειτουργία: ο ύμνος δεν επιτελεί το λατρευτικό σκοπό του αν λέγεται με κραυγές. Αντίθετα, το σωστό ύφος με λειτουργικά σε ήχους δεν είναι κάποια extreme τακτική, αφού αυτό γίνεται καθ' όλη την ακολουθία (από τον όρθρο μέχρι το δι' ευχών ψέλνεις σε κάποιον ήχο). Δηλ. δεν είναι κάτι που ξενίζει τον πιστό και τον εμποδίζει στην προσευχή, άρα νομίζω ότι δεν είναι θεολογικό θέμα (επίτηδες βάζω bold, γιατί, όπως έγραψα και στο Χρήστο, έχω θεολογική αγνωσία επί του θέματος, δεν είμαι θεολόγος, απλά την άποψή μου λέω).\n4. Η φράση\nΚαι δεν νομίζω ότι τα λειτουργικά έχουν περισσότερη μουσικότητα από τα χερουβικά και τα κοινωνικά\nμην τρελαθούμε τώρα. Απλά είναι μια σύγχρονη πετυχημένη παρέμβαση (μη μου πείτε τώρα ότι δεν δένουν μουσικά, μην κοροϊδευόμαστε...)\nΕ, τώρα, απευθύνομαι σε ψάλτες και θεώρησα αυτονόητο ότι δεν χρειάζεται ιδιαίτερη επιχειρηματολογία για να καταλάβει κανείς την πιο περιορισμένη μουσικότητα των μικρών λειτουργικών από το τεράστιο (σε σχέση με αυτά) παπαδικό μέλος του χερουβικού, όπου αναδεικνύονται οι μουσικές φράσεις σε ολοκληρωμένη ανάπτυξη, γι' αυτό και επιχειρηματολόγησα με τις χαλαρές αυτές εκφράσεις.\nΑλλά εσύ προφανώς δεν διάβασες όλα τα προηγούμενα μηνύματα πάνω στο θέμα που τοποθετούν το πρόβλημα στην πραγματική του βάση. Κι αυτή είναι η θεολογική και όχι η μουσική.\nΤα προηγούμενα μηνύματα τα διάβασα (αν πρόσεξες στο post μου αναφέρθηκα και στα λεγόμενα του Φουντούλη) και είδα ότι το κυριώτερο επιχείρημα που επικαλέστηκες είναι ότι "Ο χαρακτήρας της λατρείας εκεί πέρα είναι μόνο αυτός της ερωταποκρίσεως. Η μουσική "καπελώνει" την όλη πορεία προς την αναφορά...", στο οποίο όμως απάντησα (βλ. παραπάνω, στη φράση 3), αφού (ας το γράψω για 3η φορά) και το κλιτόν στην ουσία ψαλτικό είναι (και μάλιστα όχι απ' τα πιο εύκολα) και αυτό μπορεί να εκτραπεί σε τραγούδι. Δεν καταλαβαίνω τι διαφορά έχει από τα λειτουργικά. Ότι έχει άλλο ήθος, χαίρω πολύ: ο κάθε ήχος έχει το δικό του ήθος, αυτό είναι γνωστό.\nΕγώ προσπάθησα να εκθέσω τους λόγους για τους οποίους πιστεύω αυτό που πιστεύω. Αν ήθελα να σταθώ και στην αντίθετη επιχειρηματολογία, θα μπορούσαν να προκύψουν ένα κάρο θέματα: Γιατί π.χ. η πορεία προς την αναφορά δεν καπελώνεται από το χερουβικό, ας πούμε, με τις μεγάλες φράσεις και την ολοκληρωμένη μουσικότητά του, και καπελώνεται από τα μικρούτσικα λειτουργικούλια; Και γιατί στο Άξιόν εστί να κατανοείται η νεώτερη μελοποίηση, ενώ να μην κατανοείται στα λειτουργικά; Το ότι το Άξιόν Εστί είναι "μεγαλυνάριο" και "καλυπτήριος ύμνος", ίσα-ίσα που δείχνει ότι και αυτό έχει συγκεκριμένο σκοπό, όπως και τα λειτουργικά έχουν διαφορετικό. Αν και μου καταλογίζεται έλλειψη επιχειρημάτων, εγώ αντίθετα δεν είδα κανένα σχετικό επιχείρημα για το "καπέλωμα" ( ; ) της αναφοράς.\nΕπι της ουσίας πάντως δεν μου απάντησες. Ξαναρωτάω λοιπόν. Ως προς τι αναβαθμίστηκε η λατρεία κατα την γνώμη σου με τα μουσικά λειτουργικά κι αν πριν από αυτά υπήρχε μια υποβάθμιση στην λατρεία (για να υπάρξει μετά και η αναβάθμιση);\nΌπως βλέπεις γράφω ότι αναβαθμίστηκε μουσικά η λατρεία. Το ότι κάτι αναβαθμίζεται, δεν σημαίνει αναγκαία ότι πριν ήταν υποβαθμισμένο: όταν λέμε π.χ. ότι ο Στανίτσας αναβάθμισε το πατριαρχικό ύφος (προσωπική μου άποψη), δεν εννοούμε ότι το ύφος του Πρίγγου ή του Ναυπλιώτη ήταν υποβαθμισμένο. Στο συγκεκριμένο θέμα η μουσική αναβάθμιση έγκειται ακριβώς σε ό,τι υποστηρίζεις εσύ για τό Άξιον εστί: "κατανοώ την αλλαγή που γίνεται χωρίς να επηρεάσει την λατρεία, και για λόγους πλουτισμού του ρεπερτορίου-ποικιλίας-κ.τ.λ.". Είναι ευνόητο ότι άλλο να έχεις να επιλέξεις λειτουργικά και Άξιον Εστί διαφορετικά κάθε Κυριακή από πολλούς ήχους και από διαφορετικούς μελοποιούς και άλλο να λες κάθε φορά κλιτόν και Άξιον εστί σε β΄. Αυτό εννοούσα μουσική αναβάθμιση, χωρίς ωστόσο να είμαι της γνώμης ότι ντε και καλά τα πάντα στη λατρεία θα πρέπει να λέγονται κάθε Κυριακή σε διαφορετικό ήχο. Απλά το συγκεκριμένο είναι και μια μουσική "γέφυρα", όπως είπα και πιο πάνω, "κολλάει" μουσικά.\nΌσο για τα... υπόλοιπα, ΟΚ φίλε, όλα καλά. Απλά κι εμένα μου φάνηκε κάπως επιθετικό το στυλ στο post σου, σχετικά με το στυλ που χρησιμοποίησα εγώ. Ούτε όμως εγώ είχα σκοπό να... πονέσω "κάλο", ούτε κι εσύ να ειρωνευτείς, οπότε όλα είναι μέλι-γάλα! Νομίζω ότι η ψαλτική κοινότητα δικαιούται να προσβλέπει σε ένα μέλλον χωρίς άσκοπους διαξιφισμούς και δικαστικές αντιπαραθέσεις, από τη στιγμή μάλιστα που η προσφορά όλων των "αντιπάλων" (Καρά, Αγγελόπουλου, Πατριαρχικών κλπ.) είναι τεράστια στη μουσική μας, του καθενός από το μετερίζι του. Αν μάλιστα εκλείψουν οι υπερβολές από όλους και γίνει κατανοητό ότι ο ένας στην ουσία συμπληρώνει τον άλλον, θα είναι ευκολότερο να σταθούμε στην ουσία, να ανέβει η εκτίμηση του ποιμνίου για τη μουσική μας και να βγουν στο μέλλον, αν όχι εφάμιλλοι ψάλτες των παλαιών, τουλάχιστον κάποιοι που να μας τους θυμίζουν...\nΆντε, καλή σου δύναμη, ιδιαίτερα την ημέρα της γιορτής σου, στο πλήρες "Την γαρ σην..."!\nΚοίτα, άλλο να μην δέχεσαι τα επιχειρήματα κάποιου ή τον τρόπο που τα εκφράζει, άλλο να λες ότι δεν έχει. Δεν είπαμε ότι είμαστε ρήτορες, ούτε ότι ξέρουμε να γράφουμε άπταιστα. Αλλά αν πάρεις μία-μία τις φράσεις στις οποίες μου καταλογίζεις έλλειψη επιχειρημάτων και δεις τη συνέχειά τους μέσα στο post μου, θα δεις και τα προφανή επιχειρήματα. Όσο για τη χρήση των λέξεων που δεν σου αρέσουν (απόλυτα σεβαστό), απλά προτιμώ να χρησιμοποιώ τα "νομίζω", "μου φαίνεται", "εμένα μου αρέσει", με σκοπό να εκφράσω μια αυτοσυγκράτηση στη στάση μου, από τα "Κανείς δεν είναι αλάθητος" ή "...σαφώς αλλοιώνει τον χαρακτήρα" (σημ.: εδώ πού είναι τα επιχειρήματα του λανθασμένου του Αγίου Όρους ή της αλλοίωσης του χαρακτήρα της θείας λειτουργίας;; ) κλπ.\nΤα επιχειρήματα για το λανθασμένο της πρακτικής του Αγ.Όρους στο συγκεκριμένο θέμα, έχουν διατυπωθεί από εμένα παλαιότερα (εσύ φυσικά δεν μπορούσες να το ξέρεις αυτό) εδώ. Για αυτό και δεν τα επανέλαβα.\nΓια τα επιχειρήματα σου, εμένα εξακολουθεί να είναι αυτή η άποψή μου, αλλά όποιος θέλει να βγάλει συμπεράσματα μπορεί να διαβάσει όλα τα post και να κρίνει από μόνος του και να μην βγάλει συμπέρασμα μόνο από την δική μου αναφορά. Fair enough?\nΕγώ προσπάθησα να εκθέσω τους λόγους για τους οποίους πιστεύω αυτό που πιστεύω. Αν ήθελα να σταθώ και στην αντίθετη επιχειρηματολογία, θα μπορούσαν να προκύψουν ένα κάρο θέματα: Γιατί π.χ. η πορεία προς την αναφορά δεν καπελώνεται από το χερουβικό, ας πούμε, με τις μεγάλες φράσεις και την ολοκληρωμένη μουσικότητά του, και καπελώνεται από τα μικρούτσικα λειτουργικούλια;\nΤι σχέση έχει το χερουβικό και η όποια μουσική δομή του με τα λειτουργικά ή την πορεία προς την αναφορά;\nΚαι γιατί στο Άξιόν εστί να κατανοείται η νεώτερη μελοποίηση, ενώ να μην κατανοείται στα λειτουργικά; Το ότι το Άξιόν Εστί είναι "μεγαλυνάριο" και "καλυπτήριος ύμνος", ίσα-ίσα που δείχνει ότι και αυτό έχει συγκεκριμένο σκοπό, όπως και τα λειτουργικά έχουν διαφορετικό.\nΑκριβώς επειδή είναι καλυπτήριος ύμνος. Όπως και το χερουβικό που από χρωματικούς ήχους μόνο έγινε οκτάηχο...\nΑν και μου καταλογίζεται έλλειψη επιχειρημάτων, εγώ αντίθετα δεν είδα κανένα σχετικό επιχείρημα για το "καπέλωμα" ( ; ) της αναφοράς.\nΣε αυτό δεν μπορώ να σε βοηθήσω ούτε να επαναλάβω. Αν θες κοίτα εδώ.\nΌπως βλέπεις γράφω ότι αναβαθμίστηκε μουσικά η λατρεία. Το ότι κάτι αναβαθμίζεται, δεν σημαίνει αναγκαία ότι πριν ήταν υποβαθμισμένο: όταν λέμε π.χ. ότι ο Στανίτσας αναβάθμισε το πατριαρχικό ύφος (προσωπική μου άποψη), δεν εννοούμε ότι το ύφος του Πρίγγου ή του Ναυπλιώτη ήταν υποβαθμισμένο.\nΌταν κάτι αναβαθμίζεται το προηγούμενη κατάσταση είναι (τουλάχιστον) ένα σκαλί παρακάτω. Έστω πως η υποβάθμιση δεν είναι το ένα σκαλί παρακάτω...\nΌταν αυτή η μουσική αναβάθμιση γίνεται εις βάρος της λατρείας (καλύπτοντας ευχές) πιστεύεις ότι πρέπει να γίνεται;\nΣτο συγκεκριμένο θέμα η μουσική αναβάθμιση έγκειται ακριβώς σε ό,τι υποστηρίζεις εσύ για τό Άξιον εστί: "κατανοώ την αλλαγή που γίνεται χωρίς να επηρεάσει την λατρεία, και για λόγους πλουτισμού του ρεπερτορίου-ποικιλίας-κ.τ.λ.".\n...χωρίς να επηρεάσει την λατρεία...\nΔεν είναι το ίδιο με τα λειτουργικά! Αυτά επηρεάζουν την λατρεία!\nΌσο για τα... υπόλοιπα, ΟΚ φίλε, όλα καλά. Απλά κι εμένα μου φάνηκε κάπως επιθετικό το στυλ στο post σου, σχετικά με το στυλ που χρησιμοποίησα εγώ. Ούτε όμως εγώ είχα σκοπό να... πονέσω "κάλο", ούτε κι εσύ να ειρωνευτείς, οπότε όλα είναι μέλι-γάλα!\nΝαι ΟΚ με εμένα.\nΠοιο πλήρες; Το ασύντμητο εννοείς;\nΜπα δεν υπάρχει περίπτωση!\n... Γιατί π.χ. η πορεία προς την αναφορά δεν καπελώνεται από το χερουβικό, ας πούμε, με τις μεγάλες φράσεις και την ολοκληρωμένη μουσικότητά του, και καπελώνεται από τα μικρούτσικα λειτουργικούλια;\nόταν λέμε π.χ. ότι ο Στανίτσας αναβάθμισε το πατριαρχικό ύφος (προσωπική μου άποψη), ...\nΤώρα αν τα σχολιάσω, θα με πεις αγενή;\nΔεν είπα ότι έχουν λειτουργική σχέση, αλλά ότι κολλάνε μουσικά: το εκκλησίασμα αρχίζει να καταλαβαίνει ότι κάτι διαφορετικό συμβαίνει στη λειτουργία (δηλ. την πορεία προς την αναφορά) όταν αρχίζει να ψάλλεται το χερουβικό και τα λειτουργικά αποτελούν τη λογική συνέχειά του. Από τη στιγμή που άρχισαν να μελοποιούνται τα Άξιον Εστί και να λέγονται στον ίδιο ήχο με το κοινωνικό και όχι μόνο σε β΄, νομίζω θέμα χρόνου ήταν να έχουμε και μελοποίηση των λειτουργικών.\nΌσο για το θέμα του καλυπτήριου ύμνου, δεν νομίζω ότι λέμε ψαλτά μόνο ό,τι καλύπτει πράξεις του ιερέα. Αλλά και από τη συζήτησή σας για τις ευχές της λειτουργίας του Μ. Βασιλείου φαίνεται ότι υπάρχει τόσο η άποψη ότι οι ευχές του ιερέα πρέπει να ακούγονται όσο και η άποψη ότι πρέπει να καλύπτονται από τα εκτενή ψαλτικά. Εγώ εφαρμόζω τη δεύτερη, η οποία δεν νομίζω ότι είναι εις βάρος της λατρείας. Άλλωστε υπάρχουν πολλές ευχές μυστικές στις ακολουθίες, που δεν ακούγονται, κάτι που δεν αποβαίνει όμως εις βάρος της λατρείας. Δεν είμαι πάντως ειδικός στο θέμα και δεν επιμένω.\nΠοιο πλήρες; Το ασύντμητο εννοείς; Μπα δεν υπάρχει περίπτωση\nΕεεεε, όχι το παλιό το τελείως ασύντμητο, είπαμε... Εννοώ το γνωστό σε έξω πρώτο, το οποίο όμως ο Στανίτσας συνήθως το έκοβε στο τέλος, στο "πάσα η κτίσις δόξα σοι", κάτι που ομολογώ δεν μου άρεσε, γιατί έχει πολύ ωραίες γραμμές και το προτιμώ πλήρες, όπως είναι γραμμένο.\nΓια πείτε μου βρε παιδιά τι είδους ορθοφωνία έχουν κάνει αυτοί οι "άρχοντες"???διότι τώρα τελευταία έχει γίνει της μόδας να τρέχουν πολλοί δικοί μας σε καθηγητές φωνητικής μπας και φτιάξουν...ξεχνώντας ότι τους παλαιούς(όπως και τους γείτονες "άρχοντες")η συνεχείς τριβή τους αναδείκνυε σε άρχοντες και όχι το να ψάλλουν μόνο τις κυριακές(και αυτό από τις καταβασίες και μετά)...\nΑυτά μόνο "προς προβληματισμόν"\nΧρήστο, εάν και δεν θα έπρεπε να επεκταθούμε σε αυτό το topic, αυτό που ακούμε δεν είναι μόνο παραγωγή λαιμού, αλλά μία ολόκληρη σχολή φωνητικής τέχνης. Δεν θέλει κόπο λοιπον αλλά τρόπο αυτό που ακούμε. Είναι πάντως απίστευτος!!! Το λέω επειδή υπάρχουν παρόμοια ακούσματα από πολύ νεώτερους (π.χ. εδώ)γιαυτό πιστεύω ότι η φωνή που ακούμε φτιάχνεται.\nΥ.Γ.Πέστε ότι δεν τό'γραψα... Μπορούμε να το δούμε εδώ εάν θέλετε το θέμα...\nΔεν είπα ότι έχουν λειτουργική σχέση, αλλά ότι κολλάνε μουσικά: το εκκλησίασμα αρχίζει να καταλαβαίνει ότι κάτι διαφορετικό συμβαίνει στη λειτουργία (δηλ. την πορεία προς την αναφορά) όταν αρχίζει να ψάλλεται το χερουβικό και τα λειτουργικά αποτελούν τη λογική συνέχειά του.\nΠαλαιότερα δεν αποτελούσαν την λογική συνέχειά του;\nΚαι με αυτή την λογική και ο Απόστολος με το Ευαγγέλιο είναι η λογική συνέχεια του Τρισαγίου. Πρέπει να ψάλλονται στον ήχο του Τρισαγίου;\nΑπό τη στιγμή που άρχισαν να μελοποιούνται τα Άξιον Εστί και να λέγονται στον ίδιο ήχο με το κοινωνικό και όχι μόνο σε β΄, νομίζω θέμα χρόνου ήταν να έχουμε και μελοποίηση των λειτουργικών.\nΣε αυτό όμως έχεις κάποιο δίκιο. Δεν μπορεί ο απλός μουσικός που κρίνει και βλέπει μόνο μουσικά να καταλάβει γιατί αυτό μπορεί να το "πειράξει" ενώ το άλλο όχι...\nΈχεις δίκιο σε αυτό!\nΌσο για το θέμα του καλυπτήριου ύμνου, δεν νομίζω ότι λέμε ψαλτά μόνο ό,τι καλύπτει πράξεις του ιερέα.\nΚαι βέβαια δεν λέμε ψάλτα μόνο ότι καλύπτει πράξεις του ιερέα. Απλά κάποιοι ύμνοι απλά καλύπτουν κυρίως πράξεις του ιερέα (γι αυτό και λέγονται καλυπτήριοι).\nΕ ναι αυτό το ψέλνουμε πια τι στο καλό...\nΝόμισα ότι είχες δει αυτό...\nΔεν μπορεί ο απλός μουσικός που κρίνει και βλέπει μόνο μουσικά να καταλάβει γιατί αυτό μπορεί να το "πειράξει" ενώ το άλλο όχι... Έχεις δίκιο σε αυτό!\nΒασίλη πολύ καλά κάνεις και το θέτεις, να το ξεκαθαρίσουμε λοιπόν: εγώ, τουλάχιστον στην παρούσα φάση, ψέλνω μόνο μουσικά και με βάση αυτό λέω λειτουργικά σε ήχους, ακολουθώντας την πρακτική που έχει διαμορφωθεί, την οποία ακολούθησαν και μεγάλοι ψάλτες. Αν βγει η σύνοδος και πει "μη λέτε λειτουργικά ψαλτά" ΟΚ, θα το κάνουμε. Αλλά να κάτσω εγώ να προβληματιστώ σε τομέα που δεν τον κατέχω (τον θεολογικό) αν είναι θεολογικά σκόπιμο ή όχι να λέμε μουσικά τα λειτουργικά και με βάση τις ελλιπείς μου γνώσεις στον τομέα αυτό να αποφασίσω μια πρακτική που ελάχιστα τηρείται (δηλ. να ψάλω μόνο σε κλιτόν τα λειτουργικά) δεν το κάνω. Την άποψή μου σε μια συζήτηση θα την πω, αλλά η δουλειά μου είναι ψάλτης και όχι θεολόγος ή λειτουργιολόγος και ό,τι κάνω το κάνω ως μουσικός και μόνο.\nΚατά τα άλλα νομίζω ότι αρκετά συζητήθηκε το θέμα, προσωπικά δεν έχω κάτι άλλο να προσθέσω και ευχαριστώ όλους του συμμετέχοντες για τις απόψεις που εξέφρασαν πάνω στο θέμα, οι οποίες ομολογώ ότι με προβλημάτισαν.\nΑν βγει η σύνοδος και πει "μη λέτε λειτουργικά ψαλτά" ΟΚ, θα το κάνουμε.\nΤο Πατριαρχείο το έχει πει εδώ και χρόνια αλλά κανείς δεν το έκανε...\nΒασίλη τζάμπα κόπο κάνεις...αυτοί που δεν θέλουν να καταλάβουν απλά μπορούν να βρουν αστήριχτα επιχειρήματα του τύπου:η εγκύκλιος του πατριαρχείου αυτή αναφέρεται "προς τους ιεροψάλτας της Βασιλευούσης"...άρα δεν αφορά εμάς εδώ στην Ελλάδα...\nειλικρινά εγώ πιστεύω πως κάποιος θα βρεθεί να το αναφέρει...και μετά ρωτάω την κομμώτριά μου γιατί μου πέφτουν τα μαλλιά τον τελευταίο καιρό...\nΝαι αλλα στην ιδια εγκυκλιο (παραγραφος Δ') , λεει και για ανοιξανταρια και\nΘεοτοκε Παρθενε κλπ . Ξερεις κανενα να τα τηρει ; Ειδικα για τα ανοιξανταρια ; Αρα .... ; Αστα αξεκαθαριστα . ''Οσο τα σκαλιζουμε τοσο βρωμανε'' .\nΜα ούτε στο ίδιο το Πατριαρχείο τηρείται σήμερα αυτή η παλαιά εγκύκλιος.\nΜερικοί λοιπόν τα τηρούν και ψάλλουν Μακάριος Ανήρ αντί ανοιξανταρίων, αφού το ρωτάτε...\nΚαι το θεοτόκε παρθένε το σύντομο και το αργό μόνο σε αγρυπνία πανυγύρεως.\nΚαι επειδή δεν τηρείται εκεί δεν πρέπει να τηρείται κι εδώ; Δεν έχει βγει κάποια νεώτερη απ' όσο γνωρίζω...\nΈχεις ένα δίκιο σ' αυτό που λες, αλλά όταν βλέπει κανείς ότι αυτή η εγκύκλιος δεν τηρείται ούτε στο ίδιο το Πατριαρχείο, τι άλλο μπορεί να συμπεράνει από το ότι έχει ξεπεραστεί από την ίδια την πραγματικότητα; Επίσης υπάρχουν πολλά μεταγενέστερα της εγκυκλίου μουσικά συγγράμματα, τα οποία φυσικά η εγκύκλιος δεν θα μπορούσε να τα λάβει υπόψη. Μερικά θέματα που προκύπτουν από την εγκύκλιο:\n1. Λέει ότι το μοναδικό Αναστασιματάριο από το οποίο θα πρέπει να λέμε είναι του Πέτρου Βυζαντίου. Μετά όμως από την εγκύκλιο εκδόθηκαν και άλλα, όπως το γνωστό Αναστασιματάριο του "Ιωάννου" (της "Ζωής" δηλαδή) και το Αναστασιματάριο του Πρίγγου, τα οποία είναι κλασσικά πλέον. Ούτε από αυτά δεν θα λέμε;\n2. Κοινωνικά Κυριακών λέει να ψάλλουμε μόνο Δανιήλ (ο αγαπημένος μου!) και Πέτρο. Όμως ο Πρωγάκης, αν θυμάμαι καλά (του οποίου η Συλλογή είναι αναγνωρισμένο σύγγραμα στο Πατριαρχείο), έχει μόνο Ιωάννη και Φωκαέα. Τι γίνεται εδώ;\n3. Και για τα Ανοιξαντάρια είναι θέμα. Δεν ξέρω πόσοι δεν τα λένε καθόλου...\nΈχεις ένα δίκιο σ' αυτό που λες, αλλά όταν βλέπει κανείς ότι αυτή η εγκύκλιος δεν τηρείται ούτε στο ίδιο το Πατριαρχείο, τι άλλο μπορεί να συμπεράνει από το ότι έχει ξεπεραστεί από την ίδια την πραγματικότητα;\nΠερι πραγματικότητας λοιπόν.\nΕπι Πρίγγου και Στανίτσα δεν έλεγαν στίχους στα αντίφωνα στον Π.Ναό. Δεν γνωρίζω πως ξεκίνησε αυτό το λάθος αλλά μέχρι και πριν 3-4 χρόνια είχε επικρατήσει μόνο αυτό. Και μάλιστα οι εκτός Π.Ναού για δηλώσουν "αφοσίωση" και "Πατριαρχικό στίγμα" δεν έβαζαν επίσης στίχους στα αντίφωνα, (αν δεν κάνω λάθος ούτε στο "Θεός Κύριος"...) καταστρατηγώντας έτσι μια παράδοση αιώνων...\nΕδώ και 3-4 χρόνια έχω παρατηρήσει ότι ο Άρχων Πρωτοψάλτης κ.Αστέρης βάζει κανονικά στίχους. Ποιος είναι λάθος και ποιος είναι σωστός;\nΟ νεώτερος που ξεκίνησε μια ξεχασμένη-χαμένη παράδοση (στα πλαίσια του Π.Ναού τουλάχιστον), ή οι παλαιότεροι μεγάλοι ψάλτες (μιλάμε για τον Πρίγγο και τον Στανίτσα, κι όχι για τίποτα τυχαίους!!!) με την ψαλτική παράδοση και την εγνωσμένη αξία;\nΑυτό για προβληματισμό...\nΕπίσης υπάρχουν πολλά μεταγενέστερα της εγκυκλίου μουσικά συγγράμματα, τα οποία φυσικά η εγκύκλιος δεν θα μπορούσε να τα λάβει υπόψη. Μερικά θέματα που προκύπτουν από την εγκύκλιο:\nΚαι στα τρία θέματα που παραθέτεις το Πατριαρχείο προσπαθεί στην πραγματικότητα προλάβει καταστάσεις, οι οποίες προφανώς ήδη υπήρχαν και εξ αιτίας του βγήκε αυτή η εγκύκλιος, και που ήταν πολύ μακριά από το αναστασιματάριο του Ιωάννου ή τα παλαιότερα κοινωνικά...\nΗ εγκύκλιος μιλάει για το "...διδάσκεσθαι και ψάλλεσθαι..." των μαθημάτων αν παρατηρήσεις καλά! Αυτό το "διδάσκεσθαι" κυρίως πρέπει να προσεχθεί... Και αν δεις για τα νεώτερα μελοποιήματα δεν είναι απόλυτη παρα μόνο για την εφ' εκκλησίες χρήση ενώ τα θεωρεί κατάλληλα για την οικόθεν μελέτη.\nΜην λοιπόν ψάχνουμε να βρούμε που είναι λάθος για την βγάλουμε ολόκληρη λάθος, αλλά να κοιτάμε το πνεύμα της εγκυκλίου που δείχνει ακριβώς αυτή την αγωνία (πραγματικά αυτό μου "βγάζει" εμένα) της Μητρός Εκκλησίας να κρατήσει την εκκλησιαστικότητα της μουσικής της λατρείας, προτρέποντας για πιο απλές συνθέσεις που διαφυλάττουν εν πολλοίς αυτό το στοιχείο.\nΛοιπόν, είναι το πρώτο post του Βασίλη με το οποίο συμφωνώ! Αυτό σημαίνει ότι πάμε καλά! Για τους στίχους στα αντίφωνα κι εγώ συμφωνώ ότι είναι άσκοπη τσιγγουνιά να κόβονται και δε λέει καθόλου. Προσπαθώνας να ερμηνεύσω τη στάση των Πρίγγου - Στανίτσα, θα πω ότι ο Αθηναγόρας, όπως ξέρεις, τους είχε πιέσει πολύ να συντομεύσουν τις ακολουθίες. Μάλιστα έχω ακούσει (τώρα, αλήθεια, ψέματα, δεν ξέρω...) ότι τους είχε πει να ψέλνουν και... τετράφωνα (!) αλλά ο Πρίγγος φυσικά δεν το έκανε. Χρήσιμο πάντως θα ήταν αν κάποιος ξέρει να μας πει γιατί κόπηκαν οι στίχοι.\nΓια τα νεώτερα μελοποιήματα εννοούσα ότι είναι απόλυτη η εγκύκλιος ως προς τη χρήση τους στο ναό. Για "οίκοθεν μελέτη" χαίρω πολύ, και εξωεκκλησιαστικά και μακάμια διαβάζεις.\nΣίγουρα εκφράζει αγωνία της Μητέρας μας Εκκλησίας αυτή η εγκύκλιος, όπως πολύ ωραία γράφεις. Το θέμα των πιο απλών συνθέσεων είναι ένα θέμα προς προβληματισμό που θα μπορούσαμε να πούμε πολλά. Αλλά δεν ξέρω ρε Βασίλη, χωρίς να αναιρείται η αφορμή γενικότερου προβληματισμού που πηγάζει από την εγκύκλιο αυτή, πιστεύεις ειλικρινά ότι σήμερα είναι εφικτό να τηρηθεί αυτή η εγκύκλιος 100% κατά γράμμα και να αποκλειστούν κοινωνικά Φωκαέα, Αναστασιματάριο Ιωάννου κλπ;\nΚαι σε άλλα θέματα θα μπορούσε να σταθεί κανείς. Π.χ. στα Χερουβικά λέει να ψάλλονται "κατά πάσαν Κυριακήν τα της εβδομάδος σύντομα". Αυτό περιέχει και μια αντίφαση, γιατί τα σύντομα χερουβικά της εβδομάδος του Πέτρου είναι πολύ μικρά και δεν έχουν γραφεί για τις Κυριακές. Ερώτηση: περιλαμβάνει στα "της εβδομάδος σύντομα" τα χερουβικά του Φωκαέα; Αν ναι, γιατί να μην περιλαμβάνει και τα κοινωνικά του; Δεν μέμφομαι την εγκύκλιο, απορίες εκφράζω.\nΜια παρεμβολή εδώ από εμένα. Νίκο, δεν νομίζω ότι η εγκύκλιος είναι ένας οδοστρωτήρας που λέει τί ποιές μελωδίες πρέπει να ψάλλουμε. Είναι όμως ένας οδηγός για την ψαλτική Τέχνη, για το ύφος και το ήθος της μελωδίας. Προσέξτε τί λέει... να εξασκηθούμε ώστε να ψάλλουμε "απταίστως και μετά θάρρους", των νεωτέρων μελοποιημάτων απαγορεύεται η χρήσις "ως στερουμένων της απλότητος και του ευρύθμου των χαρακτηριστικών της αρχαίας ιεράς ψαλμωδίας". Και για την Δ' παράγραφο έχω να πώ μόνο ότι δικαιώνεται μια πολύ παλαιά μου αντίθεση με το ψωμοτύρι των Ανοιξανταρίων (ήμουν με 43 βαθμούς το καλοκαίρι σε πανηγυρι, δε και καλά άνευ αγρυπνίας ανοιξαντάρια!).\nΛοιπόν, είναι το πρώτο post του Βασίλη με το οποίο συμφωνώ!\nΜέχρι το πρωί με κανα-δυο depon θα σου περάσει πιστεύω...\nΑλλά δεν ξέρω ρε Βασίλη, χωρίς να αναιρείται η αφορμή γενικότερου προβληματισμού που πηγάζει από την εγκύκλιο αυτή, πιστεύεις ειλικρινά ότι σήμερα είναι εφικτό να τηρηθεί αυτή η εγκύκλιος 100% κατά γράμμα και να αποκλειστούν κοινωνικά Φωκαέα, Αναστασιματάριο Ιωάννου κλπ;\nΤο καταλαβαίνω αυτό που λες αλλά μην κολλάς σε απαγορεύσεις. Το πνεύμα της εγκυκλίου πρέπει να δεις. Και το πνεύμα δεν είναι να απαγοροεπιτρέψει κομμάτια ή συνθέτες, αλλά να διαφυλάξει το σεμνό της ψαλμωδίας. Και προς αυτή την κατεύθυνση μιλά για αυτά που αναφέρει ως σώζοντα το πνεύμα αυτό.\nΣιγά να μην ψάλλεις χερουβικό του Πέτρου (της εβδομάδος) όταν έχεις πανηγύρι και συλλείτουργο αρχιερατικό... Εκ των πραγμάτων είναι αδύνατον να σε φτάσει. Το πνεύμα πρέπει να κρατήσεις, όχι το γράμμα...


Δοκάρια και Νάγκι κράτησαν το μηδέν / ΠΑΣ Λαμία - ΑΕΛ 0-0 - Lamiara.gr\nΔοκάρια και Νάγκι κράτησαν το μηδέν / ΠΑΣ Λαμία – ΑΕΛ 0-0\nτο πλαίσιο της 4ης αγωνιστικής των playouts της SuperLeague 1, ο ΠΑΣ Λαμία υποδέχθηκε την ΑΕΛ, στο «Αθανάσιος Διάκος» με τις δύο ομάδες να μοιράζονται από έναν βαθμό, καθώς έμειναν στο 0-0…\nΔύο δοκάρια και τουλάχιστον 5 κλασσικές ευκαιρίες είχε ο ΠΑΣ Λαμία στον αγώνα με την ΑΕΛ αλλά αλλά κάτι η ατυχία και κάτι ο Νάγκι, έσωσαν την ομάδα της Θεσσαλίας.\nΑπίστευτος ο Ντέλετιτς για ακόμη μία φορά με τον Σέρβο να έχει δύο δοκάρια και περίπου τρεις κλασσικές ευκαιρίες για γκολ.\nΟ Γρηγορίου ξεκίνησε την ίδια ενδεκάδα με τον ΠΑΣ Γιάννινα, δηλαδή με τριάδα στην άμυνα με τους Αντέτζο, Τζανετόπουλο και Βύντρα ενώ στο κέντρο ηταν οι Μπεχαράνο, Τζανδάρης και Μπιάρνασον πιο μπροστ.α τους. Ο Σκόνδρας δεξια και ο Μαρτίνεθ αριστερά ως φουλ μπακ ενώ στην κορυφή ο Ντέλετιτς και ο Καραμάνος.\nΑπό την άλλη ο Φέστα επέλεξε τους Νάγκι στο τέρμα, δεξιά τον Μπέρτο, αριστερά τον Γιακομόφσκι και στο κέντρο της άμυνας τον Μαξιμένκο και τον Τσόσιτς. Στο κέντρο οι Στίφλερ και Κολομπίνο ενώ πιο μπροστά του ξεκίνησε ο Νικολιας. Αριστερά στην επίθεση ο Ακούνια, δεξιά ο Μουκαντζό και στην κορυφή ο Ντουρμισάι.\nΑν και στην αρχή του αγώνα η Λαμία ήταν αυτη που είχε την κατοχή της μπάλας, στην πρώτη της επίθεση η ΑΕΛ, κατάφερε να απειλήσει. Ο Νικολιάς πήρε τη πάσα από τον Ακούνια, δοκίμασε ένα σουτ από πλάγια θέση αλλά ο Αντέτζο σωτήρια, μπήκε στην πορεία της φάσης και έδιωξε τον κίνδυνο μακριά. Η Λαμία προσπάθησε στο 7΄να απαντήσει στις απειλές, όμως το απευθείας φάουλ του Σκόνδρα εκτός της περιοχής κόντραρε σε αμυντικό της ΑΕΛ και, έπειτε απομακρύνθηκε ο κίνδυνος.\nΩραίο στρωτό σουτ του Στίφλερ μετά από απομάκρυνση του Μπιάρνασον, η μπάλα ευτυχώς πέρασε ελάχιστα άουτ από το αριστερό κάθετο δοκάρι του Επασί. Αυτή ήταν και η πιο κλασσική ευκαιρία στου αγώνα στα πρώτα 13 λεπτά του. Η φιλοξενούμενη ομάδα ξανά στο14΄προσπάθησε να απειλήσει, όταν ο Γιακομόφσκι εκτέλεσε ένα φάουλ από τα δεξιά, ο Μουκαντζό έβαλε το πόδι στην προσπάθειά του να την σπρώξει στα δίχτυα αλλά ο Επασί μπλόκαρε χωρίς πρόβλημα.\nΤη στιγμή που η ΑΕΛ ήταν αυτή που πίεζε, η ατυχία «χτυπάει» την πόρτα της Λαμίας. Στο 20΄ο Μπιάρνασον έπεσε στο έδαφος πιάνοντας τον αριστερό του τετρακέφαλο, ενώ λίγο αργότερα έδειξε πως χρειάζεται αλλαγή. Στη θέση του ένα λεπτό αργότερα πέρασε ο Ρόμανιτς. Λίγα λεπτά αργότερα, ο ΠΑΣ Λαμία έχασε την μεγαλύτερή του ευκαιρία στο πρώτο ημίχρονο. Ο Ντέλετιτς, έβγαλε ωραία πάσα στον Μαρτίνεθ από τα αριστερά, ο Ισπανός έκανε την κίνηση προς τα μέσα και με ωραίο πλασέ με το εξωτερικό του παπουτσιού πήγε να κρεμάσει τον Νάγκι. Δυστυχώς, ο τερματοφύλακας της Λάρισας, πραγματοποίησε μία εξαιρετική απόκρουση κρατώντας το 0-0 στο 25΄.\nΤΕΡΑΣΤΙΑ ευκαιρία για τη Λαμία στο 28΄. Μετά από ασυνεννοησία στην άμυνα της ΑΕΛ, ο Μπεχαράνο βρέθηκε προ κενής εστίας, πλάσαρε για να κοντράρει η μπάλα στον Μουκαντζό και να περάσει κόρνερ το οποίο πέρασε ανεκμετάλλευτο. Στην ακριβώς επόμενη φάση η Λαμία κερδίζει φάουλ, την εκτέλεση αναλαμβάνει ο Ντέλετιτς. Ο Σέρβος πήρε τα βήματα, εκτέλεσε δυνατά αλλά η μπάλα σταμάτησε στο οριζόντιο δοκάρι του Νάγκι! Δύο μαζεμένες απίστευτες ευκαιρίες για τους «κυανόλευκους» οι οποίοι από την αλλαγή του Μπιαρνασον και μετά είχαν ανεβάσει κατακόρυφα την απόδοσή τους.\nΣτο 32΄ο Ντέλετιτς απείλησε ξανά με μακρινό και φαλτσαριστό σουτ, το οποίο κόντραρε και πέρασε κόρνερ. Ένα ακόμη κόρνερ για τον ΠΑΣ, το οποίο πέρασε ανεκμετάλλευτο. Στο τέλος του πρώτου ημιχρόνου και στα δύο λεπτά καθυστερήσεων που έδειξε ο 4ος διαιτητής Γρατσάνης, ο Γιακιμόφσκι εκτέλεσε ένα φάουλ απευθείας αλλά ο Επασί ηταν σε καλή θέση και μπλόκαρε τη μπάλα.\nΕΝΑ ΑΚΟΜΗ ΔΟΚΑΡΙ ΓΙΑ ΤΗ ΛΑΜΙΑ! Ο Ντέλετιτς, κάνει το πλασέ λίγο μέσα από την μεγάλη περιοχή της ΑΕΛ, ο Νάγκι πέφτει αλλά για ακόμη μία φορά το δοκάρι σταματά τον Σέρβο. Σαν να μην έφτανε αυτό, στην εξέλιξη της φάσης ο Καραμάνος σε κεφαλιά εξ΄επαφής αστοχεί και πετάει τη μπάλα άουτ.\nΤο ημίχρονο ολοκληρώθηκε με τη Λαμία και την ΑΕΛ να παραμένουν στο 0-0 και σε αδικημένη θέση την γηπεδούχο ομάδα, η οποία είχε τουλάχιστον 4 κλασσικές φάσεις για να ανοιξει το σκορ αλλά η τύχη δεν της χαμογέλασε…\nTο δεύτερο ημίχρονο ξεκίνησε με δύο αλλαγές για την ΑΕΛ, καθώς στο ματς πέρασαν οι Μπεν Χατίρα και Ζίζιτς στη θέση του Νικολιά και του Μουκαντζό αντιστοιχα. Το «χορό των φάσεων άνοιξε η Λαμία, με τον Ρόμανιτς να κερδίζει ένα φάουλ σε πολύ καλή περιοχή από τον Μαξιμόφσκι. Την εκτέλεση ανέλαβε ο Ντέλετιτς, ο οποίος σούταρε δυνατά στέλνοντας τη μπάλα ψηλά άουτ.\nΟ Ρόμανιτς μετά από κεφαλιά πάσα του Καραμάνου, έκανε ένα δυνατό σουτ εκτός περιοχής αλλά η μπάλα δυστυχώς πέρασε ψηλά άουτ. Από το 55΄και μετά η ΑΕΛ ανεβασε τον ρυθμό, στην προσπάθειά της να πιέσει τη Λαμία για να φτάσει σε κάποιο γκολ. Παρόλο αυτά, η άμυνα των γηπεδούχων δύσκολα έκανε λάθος, κρατώντας σωστά τις θέσεις της, απομακρύνοντας κάθε κίνδυνο.\nΚαταπληκτική πάσα του Ντέλετιτς δεξιά στον Σκόνδρα, ο οποίος πάτησε περιοχή, έκανε το σουτ αλλά και πάλι η μπάλα πέρασε άουτ. Σέντρα σουτ του Ακούνια από τα δεξιά σετο 62΄ο Επασί μπλόκαρε με δεύτερη προσπάθεια χωρίς να έχει κάποιον αντίπαλο να τον ενοχλεί.\nΗ Λαμία απάντησε στη φάση του Κολομβιανού επιθετικού, με τον Αντέτζο να παίρνει το ριμπάουντ από κεφαλιά απόκρουση του Ζίζιτς, αλλά το σουτ που επιχείρησε από καλή θέση κόντραρε και οι αμυνόμενοι απομάκρυναν. Μία ακόμη ευκαιρία για τη Λαμία στο 72΄όταν ο Τζανετόπουλος μετά από πάσα του Μπεχαράνο βρέθηκε στην περιοχή και απέναντι στον Νάγκι, με τον τερματοφύλακα της ΑΕΛ να σώζει για ακόμη μία φορά σωτήρια τη μπάλα.\nΞΑΝΑ ΚΑΙ ΞΑΝΑ. Μία ακόμη τεράστια ευκαιρία της Λαμίας με πρωταγωνιστή τον Ντέλετιτς. Ο Σέρβος σήμερα «βομβάρδιζε» την εστία του Νάγκι συνεχώς. Σε μία τέτοια φάση,στο 77΄ο Σέρβος εκτέλεσε ένα φάουλ, εξαιρετικα, αλλά και πάλι η μπάλα περασε ελάχιστα δίπλα από το αριστερό κάθετο δοκάρι του Νάγκι.\nΛίγα λεπτά πριν, ο Ντέλε σκόραρε, αλλά το γκολ ακυρώθηκε σωστά μιας και προερχόταν από θέση οφ σάιντ ο εξτρέμ της Λαμίας. Αν κάτσουμε να απαριθμήσουμε τις τελικές ευκαιρίες θα χάσουμε το μέτρημα καθώς από το πρώτο δεκάλεπτο του αγώνα η ομάδα του Μιχάλη Γρηγορίου έδειξε ποια είναι πιο καλή και πιο ομάδα της SuperLeague 1 στο γήπεδο με τις φάσεις και τη δημιουργία που είχε στο παιχνίδι.\nΜία φάση έκανε στο δεύτερο ημίχρονο η ΑΕΛ και κόντεψε να σκοράρει. Ο Γιακιμόφσκι εκτέλεσε ένα φάουλ από τα δεξιά, ο Τσόσιτς πήρε τη κεφαλιά με τον Επασί να αποκρούει καταπληκτικά ενώ ο Αντέτζο απομάκρυνε από πιο μακριά τον κίνδυνο.\nΤο 0-0 έμεινε έως το τέλος του αγώνα, παρά τις πολλές τελικές ευκαιρίες της Λαμίας, με την ΑΕΛ να πρέπει να νιώθει ικανοποιημένη από τον βαθμό που απέσπασε στο «Αθανάσιος Διάκος», μιας και η απόδοσή της δεν θύμισε ομάδα που «παλεύει» για την παραμονή της.\nΕπόμενη στάση πλέον το Περιστέρι όπου το ερχόμενο Σάββατο ο ΠΑΣ Λαμία θα αντιμετωπίσει τον Ατρόμητο.\nΠΑΣ Λαμία (Μιχάλης Γρηγορίου): Επασί, Σκόνδρας, Μαρτίνεθ, Αντέτζο, Τζανετόπουλος, Μπεχαράνο, Τζανδάρης, Ντέλετιτς, Βύντρα, Μπιάρνασον, Καραμάνος\nΑναπληρωματικοί: Θεοδωρόπουλος, Σαραμαντάς, Βλάχος, Προβυδάκης, Βασιλακάκης, Τζέιμς, Ρόμανιτς, Γκούγκα\nΑΕΛ (Τζιανλούκα Φέστα): Νάγκι, Στιφλερ, Ντουρμισάι, Γιακιμοφσκι, Μουκαντζό, Τσόσιτς, Μπερτος, Μαξιμένκο, Ακούνια, Κολομπίνο, Νικολιάς\nΑναπληρωματικοί: Σουλούκος, Καρανίκας, Ηλιάδης, Μπεν Χατίρα, Μιλοσάβλιεβιτς, Γλύνος, Ζίζιτς, Γκοτζαμανίδης, Πινακάς


ΠΑΕ Ηρακλής: “Ντροπιαστικό να παίξει την Κυριακή ο ΠΑΟΚ” – ENANEWS.GR-ΕΦΗΜΕΡΙΔΑ ΑΝΑΛΥΤΗΣ\nΠΑΕ Ηρακλής: “Ντροπιαστικό να παίξει την Κυριακή ο ΠΑΟΚ”\nΚάθετα αντίθετοι με την αναβολή του αγώνα της με τον Ολυμπιακό είναι η ΠΑΕ Ηρακλής. Σε ανακοίνωση που εξέδωσε η ομάδα της Θεσσαλονίκης επεσήμανε ότι “δεν έχει καμία σχέση με τα γεγονότα και τα επεισόδια της περασμένης Τετάρτης” στο ΠΑΟΚ – Ολυμπιακός, καθώς και ότι είναι “ντροπιαστικό και παράλληλα κοντόφθαλμο το γεγονός ότι στον ΠΑΟΚ επιτρέπεται να παίξει την Κυριακή”.\nΗ ανακοίνωση που εξέδωσε η ΠΑΕ Ηρακλής έχει ως εξής: “Ως άμεσο αποτέλεσμα του ημιτελικού του Κυπέλλου Ελλάδας μεταξύ του ΠΑΟΚ και του Ολυμπιακού, ο Ηρακλής ενημερώθηκε ότι ο αγώνας του πρωταθλήματος που θα γινόταν την Κυριακή με αντίπαλο τον Ολυμπιακό έχει αναβληθεί, με απόφαση του Υφυπουργού Αθλητισμού. Ο Ηρακλής είναι εξαιρετικά απογοητευμένος. Ο Ηρακλής δεν έχει καμία σχέση με τα γεγονότα και τα επεισόδια της περασμένης Τετάρτης. Τόσο οι οπαδοί μας, όσο και η ομάδα μας περίμενε με ανυπομονησία αυτό το παιχνίδι.\nΤα διεθνή δίκτυα αναφέρουν πως όσα έγιναν στην Τούμπα ήταν ντροπιαστικά και άσχημα. Πόσο ντροπιαστικό και παράλληλα κοντόφθαλμο είναι το γεγονός ότι στον ΠΑΟΚ επιτρέπεται να παίξει την Κυριακή. Το ελληνικό ποδόσφαιρο απαιτεί ένα πειστικό σχέδιο και όραμα για τον τρόπο που θα αντιμετωπίσει τις μάστιγες που το καταστρέφουν. Είναι μέσα στα καθήκοντα μας να έρθουμε όλοι μαζί, κυβέρνηση, ποδοσφαιρικοί θεσμοί, ομάδες και οπαδοί για να δημιουργήσουμε τις λύσεις αντί για την λήψη αυθαίρετων αποφάσεων οι οποίες έρχονται χωρίς καμία διαβούλευση ή συμφωνία. Θεωρούμε απίστευτο ότι στην Ελλάδα, την χώρα που υπερηφανεύεται ότι γέννησε την Δημοκρατία να μην υπάρχει συζήτηση για αποφάσεις που επηρεάζουν την καθημερινότητα, τη ζωή, την αγάπη και το πάθος τόσων ανθρώπων…”.


ΤΟΞΟΤΗΣ - Astrology.gr\nΗΛΙΟΣ - 00° 07' 55" ΣΚΟΡΠΙΟΣ\nΣΕΛΗΝΗ - 00° 02' 28" ΔΙΔΥΜΟΙ\nΕΡΜΗΣ - 12° 01' 58" ΖΥΓΟΣ\nΑΦΡΟΔΙΤΗ - 16° 56' 31" ΤΟΞΟΤΗΣ\nΑΡΗΣ - 25° 08' 32" ΖΥΓΟΣ\nΟΥΡΑΝΟΣ - 13° 18' 03" ΤΑΥΡΟΣ R\nΤοξότης σημαίνει φως\nΔουλειές (του ποδαριού), δεν (πειράζει), δάσκαλος (που δίδασκε...), διασπορά\nΜπάρμπεκιου, ΜΜΕ, μπλα μπλα, μεγαλοποίηση, μπάρμπας (στην Κορώνη), μάνα (βάλε να φάω...), Μαυρογιαλούρος, μονόπολη, μπιρίμπα\nΠολυμέρεια, πολυπραγμοσύνη, πολύ (γενικώς...), πνευματικότητα, πολυχρωμία, πάτσγουερκ, παιδικότητα, παιχνίδι, πτήση, πάρτι, παλιμπαιδισμός, πορνόγερος\nΡοβόλημα, ραχάτι, ρούχα (στο πάτωμα...)\nΟι Τοξότες δεν φταίνε ποτέ για τίποτα κι αν πάλι φταίνε, δεν πειράζει. Η ικανότητα τους να παίζουν με τις λέξεις και τις έννοιες τους βοηθά να ξεγλιστράνε από κάθε κακοτοπιά, κάνοντας τους αντιπάλους τους να θέλουν να πηδήξουν απ’ το μπαλκόνι. Απέναντι σε κάθε σοβαρό επιχείρημα που απειλεί να τους δυσκολέψει τη ζωή οι Τοξότες απανταχού της γης έχουν πάντα έτοιμη μια έξυπνη ατάκα βγαλμένη από όλα τα είδη της κωμωδίας: Standup, φάρσας, όρθιας, κινητικής, μαύρης μπλε, πορτοκαλί... Η σχέση του ζωδίου με το χιούμορ είναι τελικά ζωτικής σημασίας, αφού πρακτικά είναι το υπερόπλο της διαφυγής τους. Άλλες φορές για να μπερδέψουν τον εχθρό πηδάνε από το ένα θέμα στο άλλο και οδηγούν τη συζήτηση εκεί που τους βολεύει.\nΟι Τοξότες είναι γεννημένοι για μεγάλα πράγματα. Έτσι νοιώθουν τουλάχιστον... Γι αυτό σκέπτονται και δρουν όπως αρμόζει στη μεγαλοφυΐα τους, χωρίς μίζερους περιορισμούς και ποταπές αγκυλώσεις. Όπως ακριβώς έκανε και ο Νέρων. Τοξότης με Άρη και Πλούτωνα στον Τοξότη μεταλαμπάδευσε (κυριολεκτικά) το πυρ της γνώσης στους αδαείς.\nΚαθημερινά δίνουν δείγματα της σπάνιας ευφυΐας τους. Τα ξέρουν όλα κι ας μην έχουν μάθει τίποτα. Ως ιδιοφυείς πολυπράγμονες μπορούν να ασχολούνται με πολλά χωρίς να ταλαιπωρούνται με την υποχρέωση της ολοκλήρωσης τους. Παρότι στο σχολείο μαθαίνουν όπως όλα τα παιδιά και τις τέσσερις πράξεις της αριθμητικής, στην πράξη εφαρμόζουν μόνον τη μια. Ο πολλαπλασιασμός είναι το χόμπι τους και το εξασκούν αδιάλειπτα μέχρι τα βαθιά τους γεράματα. Και βέβαια το πρώτο αποτέλεσμα ενός πολλαπλασιασμού είναι η ποσότητα. Ποτέ ένα πιάτο δεν είναι αρκετό στο τραπέζι του Τοξότη. Χρειάζονται τουλάχιστον δέκα για να χορταίνει το μάτι... Όλα στη ζωή του είναι πληθωρικά, πολλά και μεγάλα. Η «στενωπός της Αρετής» δεν είναι ο δρόμος του. Προτιμά να βαδίζει σε πλατιές φωταγωγημένες λεωφόρους με βιτρίνες και πολυκαταστήματα. Να ξοδεύει και να ξοδεύεται, αξιοποιώντας άμεσα τις ευκαιρίες και τα πλεονεκτήματα του.\nΤο μότο του ζωδίου είναι «πάντα υπάρχει μια εύκολη λύση» κι αυτό ουσιαστικά είναι το μυστικό της επιτυχίας των Τοξοτών. Οι άλλοι, που βέβαια δεν έχουν το δικό τους φιλοσοφικό επίπεδο, πιστεύουν ακόμη ότι «τα αγαθά κόποις κτώνται» και χάνουν πολύτιμο χρόνο πελαγοδρομώντας σε αμφιβόλου αποτελεσματικότητας ποιοτικές προδιαγραφές. Αλλά γι αυτό δεν γίνονται ποτέ πλούσιοι. Αντίθετα οι Τοξότες είναι γεννημένοι για να πλουτίσουν. Κι αν δεν τα βρουν έτοιμα, υπάρχουν τα καζίνο, το τζόκερ και για τους λάτρεις της περιπέτειας οι επιχειρήσεις. Ακόμη κι όταν εκ παραδρομής η ζωή δεν τους κάνει όλα τα χατίρια και κουβαλάνε ένα βαρύ σταυρό, ο σταυρός είναι τουλάχιστον χρυσός...\nΟ άνδρας Τοξότης αναζητά μια μόνιμη σχέση που θα τους προσφέρει ανέσεις και υλικά πλεονεκτήματα, ξεκινώντας φυσικά από τη ...μαμά (οι Καρκίνοι έχουν το όνομα και αυτοί τη χάρη...) Ανεξάρτητα με τα όσα διατυμπανίζει περί ελευθερίας και πνευματικότητας κρέμεται από τα υλικά αγαθά και ουσιαστικά δεν μπορεί να ζήσει χωρίς αυτά. Ως γνήσιος φιλόσοφος-παρτάκιας είναι δύσκολο να αφοσιωθεί σε ένα, μόνο, πρόσωπο. Και συχνά ακολουθεί τη γνωστή πολιτική «αλλού τρως και πίνεις και αλλού πας και το δίνεις...»! Καθημερινά, χιλιάδες «μωρά» σκίζουν τα ιμάτια τους για να δουν η να αγγίξουν τη θεϊκή μορφή του και από αυτήν την άποψη είναι πράγματι κρίμα να δεσμεύεται από τις παρωχημένες αντιλήψεις περί πίστης και αφοσίωσης. Ευτυχώς, η αξεπέραστη ευφυΐα του τον προστατεύει από τις κακοτοπιές αυτού του είδους. Κάθε κατάκτηση του ανθρώπινου πνεύματος, κάθε γνώση και πληροφορία, κάθε τέχνασμα χρησιμοποιείται, κατά το δοκούν, ως θεωρητικό υπόστρωμα της απιστίας του... Και ελλείψει επιχειρημάτων κλείνει όλα τα στόματα ...πληρώνοντας. Είναι ιδανικός για παρέα αλλά περί συνέπειας ούτε λόγος να γίνεται... Το ιδανικό κάθε Τοξότη είναι να έχει πολλά χρήματα, να ταξιδεύει και να «τσιμπολογάει» δεξιά κι αριστερά, χωρίς καμία δέσμευση. Η φυσική του θέση είναι ένα χαρέμι κι αυτός είναι ο κύριος λόγος που εκτιμά την ανατολική ...φιλοσοφία.\nΟι γυναίκες του ζωδίου μαγεύονται από την πνευματική επικοινωνία και τους ανοικτούς ορίζοντες. Γι αυτό αναζητούν ένα σύντροφο έξυπνο, πνευματώδη και πρόθυμο να μοιραστεί μαζί τους ταξίδια περιπέτειες και παρεμπιπτόντως το πορτοφόλι του. Τίποτα σπουδαίο δηλαδή, μόνο τα αυτονόητα. Φυσικά, δεν είναι σκλάβες του εκάστοτε σπόνσορα τους. Είναι πάντα ελεύθερες να ζήσουν τη ζωή τους, μακριά από τη φτώχια και τη μιζέρια. Κι αν καταφέρουν να έχουν μια ουσιαστική οικονομική ανεξαρτησία, κάνουν το κέφι τους χωρίς να έχουν τον ...αγά πάνω στο κεφάλι τους. Το βασικό τους πλεονέκτημα είναι η ευκολία με την οποία προσεγγίζουν τις νεώτερες γενιές, κάτι που αξιοποιείται ολοένα και περισσότερο καθώς περνούν τα χρόνια. Οι ...τρελογιαγιάδες Τοξοτίνες διαπρέπουν σε όλους τους τομείς και συχνά κατηγορούνται ως «ελευθεριάζουσες» στον έρωτα χωρίς όμως αυτό να ανταποκρίνεται στην πραγματικότητα. Βλέπετε, οι άνδρες κρίνουν εξ ιδίων τα αλλότρια και θεωρούν ότι μια ανεξάρτητη γυναίκα με ευρύ κοινωνικό κύκλο είναι ...τουλάχιστον πολυγαμική. Η γυναίκα Τοξότης, αν θέλει μπορεί να είναι αλλά δεν ζορίζεται κιόλας...\nΗ περίοδος του Διαφωτισμού ακολούθησε την επιστημονική επανάσταση του 17ου αιώνα και τις ανακαλύψεις των 'Νέων χωρών" μόνον που η φορά της κίνησης ήταν από Ανατολικά προς Δυτικά.\nΣυγκρίνοντας τις δύο περιόδους που η μία απέχει από την άλλη γύρω στα 1500 χρόνια, προκύπτει, τηρουμένων των αναλογιών, μια ομοιότητα-συχνά μέσα από αντιθέσεις-που ...λέει πολλά.\n1) Επιστήμες και τεχνολογία: Εκτός από τον ...πολυμήχανο Αρχιμήδη, ξεχώρισαν ο Ευκλείδης, ο Εύδοξος, ο Ερατοσθένης, ο Αρίσταρχος ο Σάμιος, που διατύπωσε την Ηλιοκεντρική θεωρία και ο Ίππαρχος, που ανακάλυψε τη μετάπτωση των ισημεριών.\n-Έπρεπε να περάσουν πολλοί αιώνες για να ξαναμπεί το νερό στο αυλάκι... Ο Κέπλερ, ο Γαλιλαίος, ο Νεύτωνας και πολλοί άλλοι επανέφεραν τη ...λογική τάξη\n2) Φιλοσοφία: Ο Πλάτωνας και ο Αριστοτέλης, ήταν το ...βαρύ πυροβολικό, εκφράζοντας παράλληλα τη διττή-ιδεαλιστική και υλιστική-φύση των Διδύμων. Ακολούθησαν οι Επικούρειοι, οι Στωικοί, οι Κυνικοί και πλήθος άλλων που στο σύνολο τους απομακρύνθηκαν από τα μεγάλα κοσμολογικά προβλήματα, δίνοντας έμφαση στην ελευθερία του ατόμου και τη λογική.\nΑν και τότε δεν υπήρχαν τα τηλεοπτικά παράθυρα, οι εκπρόσωποι της κάθε σχολής δεν παρέλειπαν να τα ...χώνουν στους αντιπάλους σε κάθε ευκαιρία.\nΤο "σκέπτομαι, άρα υπάρχω" είναι βέβαια το τυπικό αξίωμα των Διδύμων που άρχισαν να εδραιώνουν την υπεροχή τους στη σύγχρονη εποχή, μετά την πρώτη σύνοδο του Ποσειδώνα με τον Πλούτωνα στο ζώδιο. Και μπορεί να το είπε πρώτος ο ...Κριός Ντεκάρτ, το είπε όμως, όταν ο Πλούτωνας (ξανά)περνούσε από το ζώδιο.\n3) Κοινωνία-Πολιτική: Ο κόσμος ξαφνικά ...μεγάλωσε και στην "Οικουμένη" διαμορφώθηκαν νέοι όροι για τα έθνη και τους πολίτες τους, που βίωναν μια πολυπολιτισμική κοινωνία μιλώντας, στην πλειοψηφία τους, Ελληνικά.\nΑπό την άλλη πλευρά είναι ίσως χαρακτηριστικό ότι μία από τις συνέπειες των κατακτήσεων του Μ Αλεξάνδρου, για την Ελληνική κουλτούρα, ήταν η κατάργηση στην πράξη του "πας μη Έλλην βάρβαρος".\nΥποθέτω ότι κάποιοι δεν του το συγχώρεσαν ποτέ...\n-Ανάλογες εξελίξεις, σε πολύ μεγαλύτερη κλίμακα και με ...λίγο διαφορετικούς όρους, συνέβησαν μετά το 1480 με τις ανακαλύψεις των Νέων χωρών. Οι ευρωπαϊκές γλώσσες διαδόθηκαν στις αποικίες ακόμη και ...με το στανιό. Η Ισπανία, η Πορτογαλία, η Αγγλία, η Γαλλία και η Ολλανδία ανέλαβαν πρωταγωνιστικό ρόλο, εκμεταλλευόμενες τον πλούτο των Νέων Χωρών και τις ανύπαρκτες ...συμβάσεις εργασίας με τους ντόπιους, οι οποίοι φυσικά ήταν συλλήβδην «βάρβαροι και απολίτιστοι».\nΩστόσο η Εποχή των Ιχθύων έβαλε τη δική της σφραγίδα και η κατακτητική ορμή των Ευρωπαίων συνδυάστηκε με ένα γενικευμένο προσηλυτισμό των ιθαγενών πληθυσμών. Αντίθετα στην Εποχή του Κριού δεν τέθηκε ποτέ τέτοιο ζήτημα...\nΗ πρώτη σύνοδος του Ουρανού με τον Ποσειδώνα το 1479 είχε διπλή «ταυτότητα» αφού τυπικά έγινε στο τέλος του Σκορπιού κρατώντας πολλά από την μηδενιστική του ...οπτική, κάτι που τουλάχιστον οι ντόπιοι πληθυσμοί του Νέου Κόσμου το πλήρωσαν ακριβά.\nΜια γεύση από το …δηλητήριο του Σκορπιού είχε πάρει νωρίτερα και η Ευρώπη από την προηγούμενη σύνοδο στο ζώδιο, όταν οι "καθαρτήριες" διαδοχικές επιδημίες αποδεκάτισαν τον πληθυσμό της.\nΑυτή η αστρολογική "λεπτομέρεια" της διπλής ζωδιακής επιρροής μέτρησε πολύ και έκανε μία ακόμη διαφορά σε σχέση με την αρχαιότητα. Η επιθυμία του γρήγορου πλουτισμού και ο τυχοδιωκτισμός, (που συχνά χαρακτηρίζει τους Τοξότες) συνδυάστηκαν με μεθόδους και λογικές εξαιρετικά …απόλυτες.\nΗ πρώτη "καθαρή" σύνοδος στον Τοξότη έγινε το 1648-50, προσδιορίζοντας με σχετική ακρίβεια την επιστημονική επανάσταση του 17ου αιώνα και τις απαρχές του Διαφωτισμού, που ήταν και η ουσιαστικότερη «συνεισφορά» του ζωδίου στην εξέλιξη του πολιτισμού.


Νίκη για το πριμ και το καλό φινάλε (pics) | Goal News Cy\nGOALΝίκη για το πριμ και το καλό φινάλε (pics)\nΝίκη για το πριμ και το καλό φινάλε (pics)\nΕίναι το τελευταίο φετινό παιχνίδι του Απόλλωνα στο Γιουρόπα Λιγκ και έχει τους λόγους του για να επιδιώξει τη νίκη. Θέλει να αποχαιρετήσει τη διοργάνωση με επιτυχία επί της Έβερτον και να εισπράξει το αντίστοιχο πριμ της ΟΥΕΦΑ. Παραλλήλως, οι ποδοσφαιριστές του Σωφρόνη Αυγουστή συνήθισαν στις ελκυστικές εμφανίσεις και στοχεύουν σε άλλη μία.\nΗ Ευρώπη τους ταιριάζει και δεν θέλουν να τσαλακώσουν τη θετική εικόνα που παρουσίασαν έως τώρα. Δεν ξεφεύγει φυσικά από το μυαλό κανενός στο κυανόλευκο στρατόπεδο πως «όλα τα λεφτά» είναι στο πρωτάθλημα και στο πώς θα καταφέρουν να κόψουν πρώτοι το νήμα. Ο απόλυτος στόχος είναι το πρωτάθλημα και στο μυαλό έχουν πιο πολύ το ματς της Δευτέρας με την Ομόνοια. Ωστόσο, αύριο έχουν παιχνίδι κόντρα στην Έβερτον.\nΘα προσπαθήσουν οι κυανόλευκοι να ικανοποιήσουν τον κόσμο τους και να του στείλουν άλλο ένα μήνυμα πως είναι έτοιμοι για το μεγάλο άλμα και την επικράτηση στην εγχώρια διοργάνωση. Ο Αυγουστή θα παρατάξει την ομάδα του με μία ή δύο αλλαγές. Μετά την επιστροφή του Παπουλή, πιθανόν αύριο βράδυ να δούμε και τον Αγγελή να παίρνει θέση βασικού για πρώτη φορά. Θα επιστρέψει και ο Σατσέτι που δεν αγωνίστηκε με την Πάφος FC. Ίσως προτιμηθεί ο Σκέμπρι στο αρχικό σχήμα.


Η Φωνή των Πειραιωτών: Σεμινάριο για τον Διαβήτη από το Σύλλογο Διαβητικών Πειραιά\nΣεμινάριο για τον Διαβήτη από το Σύλλογο Διαβητικών Πειραιά\nΤην Κυριακή 23 Φεβρουαρίου στο Ξενοδοχείο Θεοξένια του Πειραιά, Καραολή και Δημητρίου 23, ο Σύλλογος Ατόμων με σακχαρώδη διαβήτη Πειραιά διοργάνωσε εκπαιδευτικό Σεμινάριο με θέμα: «2014: Αναδιάρθρωση και νέα μέτρα για τον διαβήτη».\nΗ Πρόεδρος του Συλλόγου Ατόμων με Σακχαρώδη Διαβήτη Πειραιά και Νήσων κα Γκόλφω Γεμιστού, και όλο το Διοικητικό της Συμβούλιο υπήρξαν άψογοι οικοδεσπότες και κατάφεραν να φέρουν σε αίσιο τέλος μια επιστημονική εκδήλωση που συγκέντρωσε πολύ κόσμο.\nΑυτές οι τόσο καλές και ενημερωτικές εκδηλώσεις του Συλλόγου σώζουν ζωές και του είμαστε ευγνώμονες. Με διαφάνειες και σοβαρές επιστημονικές μελέτες που παρουσιάστηκαν και μας αναλύθηκαν, φύγαμε όλοι κατά πολύ πιο ενημερωμένοι για την μεγάλη αυτή μάστιγα τον Διαβήτη, που εξαπλώνεται όλο και περισσότερο.\nΤαυτόχρονα με την εκδήλωση κόπηκε και η πίτα του Συλλόγου, την οποία ευλόγησε ο π. Ιωάννης Παναγιώτου, του Ιερού Ναού του Αγίου Κων/νου Πειραιά.\nΜεταξύ των παρόντων διακρίναμε, εκτός των άλλων και, τον π. Γεώργιο Καλαμάρη του Ιερού Ναού της Ευαγγελιστρίας Πειραιά, τον Βουλευτή κ. Θοδωρή Δρίτσα, τον Δήμαρχο Πειραιά κ. Βασίλη Μιχαλολιάκο, τον Αναπληρωτή Δημάρχου κ. Τάσο Κάρλες, τον Πρόεδρο της ΔΗΡΑΠ κ. Κυριάκο Μανωλάκο, την κ. Βάσω Γανωτοπούλου, τον Πρόεδρο του Επαγγελματικού Επιμελητηρίου Πειραιά κ. Γιώργο Μπενέτο, τους κ.κ Νίκο Λεμονή, Χρήστο Αλμπάνη, Όλγα Αλμπάνη, Παναγιώτη Πρεδάρη, Χρήστο Πολίτη, Γιώργο Οικονομόπουλο, τον Υπεύθυνο Διαβητικού Κέντρου του Τζανείου Νοσοκομείου Ιατρό κ. Μελιδώνη, την Περιφερειακή Σύμβουλο κ. Λίτσα Πετράκου.


Τα 10 πιο βρώμικα πράγματα στο σπίτι που ξεχνάμε να καθαρίσουμε και είναι γεμάτα μικρόβια\nby Δημήτρης Μπιτολάς 25/10/2019 17:41 528\nΚαθαρισμός σπιτιού – Συμβουλές για το σπίτι: Οι νοικοκυρές αρέσκονται να καθαρίζουν συχνά και καλά, το σπίτι τους. Ωστόσο, υπάρχουν αρκετά σημεία εντός σπιτιού, τα οποία ξεχνούν να τα καθαρίσουν. Ποια είναι αυτά;\nΚαθαρισμός σπιτιού – Συμβουλές για το σπίτι: Δέκα σημεία που ξεχνάτε να καθαρίσετε\n1. Τα ράφια: Για να τα καθαρίσετε την επιφάνειά τους, χρησιμοποιήστε ένα βρεγμένο πανί.\n2. Η καφετιέρα σας: Εκτός από καυτό νερό στην εξωτερική επιφάνειά της, είναι βέβαιο πως θα χρειαστεί να καθαρίσετε και τα εσωτερικά σημεία της καφετιέρας.\n3. Οι κορνίζες: Επιλέγετε να τις καθαρίζετε κάθε μία με δύο εβδομάδες, χρησιμοποιώντας ένα φτερό.\n4. Η κουρτίνα του ντους: Ψεκάστε το κάτω μέρος της κουρτίνας, με καθαριστικό μπάνιου, μετά το ντους. Έτσι, θα καταφέρετε να εμποδίσετε την ανάπτυξη βακτηρίων.\n5. Ο ανεμιστήρας: Καθαρίστε συχνά τη συγκεκριμένη ηλεκτρική συσκευή, με μία μαξιλαροθήκη ή ένα μαντήλι ξεσκονίσματος.\n6. Το χειριστήριο της τηλεόρασης: Με ένα απολυμαντικό μαντήλι, μπορείτε να το καθαρίσετε εξωτερικά. Για τα εσωτερικά σημεία των κουμπιών, πράξτε το με καθαρές μπατονέτες αυτιών, εμποτισμένες με καθαρό οινόπνευμα.\n7. Ο χώρος ανάμεσα στις συσκευές: Καθαρίστε τα κενά των συσκευών κάθε δύο εβδομάδες. Έτσι, θα αποφύγετε τη συσσώρευση σκόνης.\n8. Το στρώμα σας: Αλλάξτε πλευρά στο στρώμα σας κάθε έξι μήνες. Φυσικά, πρώτα θα πρέπει να έχετε ρίξει μαγειρική σόδα και φυσικά έλαια. Στη συνέχεια αφήστε το μείγμα για λίγα λεπτά και καθαρίστε την επιφάνειά του, με ηλεκτρική σκούπα.\n9. Οι διακόπτες για τα φώτα: Επειδή, μαζεύουν πολλά μικρόβια, καλό είναι να τους απολυμάνετε, ψεκάζοντας ένα κομμάτι ύφασμα και καθαρίζοντάς τους με αυτό. Επίσης, συνίσταται και η χρήση εμποτισμένων, με οινόπνευμα, καθαρών μπατονετών.\n10. Η θήκη για τις οδοντόβουρτσες: Βάλτε στοματικό διάλυμα σε αυτή για περίπου δέκα λεπτά. Μετά σκουπίστε τη θήκη και θα είναι πεντακάθαρη.\n09/06/2021 10:28 09/06/2021 10:46 407\n03/06/2021 16:07 574\n26/05/2021 15:55 797\nΚΑΘΑΡΙΟΤΗΤΑΚΑΘΑΡΙΣΜΟΣ ΣΠΙΤΙΟΥΣΠΙΤΙΣΥΜΒΟΥΛΕΣ ΓΙΑ ΤΟ ΣΠΙΤΙ


Επιπλέον 30 μέρες μακριά από τους αγωνιστικούς χώρους ο Μανόλο Χιμένεθ\nΑρχική σελίδαSUPERLEAGUEΕπιπλέον 30 μέρες μακριά από τους αγωνιστικούς χώρους ο Μανόλο Χιμένεθ\nΑλέξανδρος Δεπάολης - 4:20:00 μ.μ.\nΗ Επιτροπή Εφέσεων της ΕΠΟ απεφάνθη τελικά κατά του προπονητή της ΑΕΚ, αυξάνοντας την ποινή απαγόρευσης\nεισόδου στους αγωνιστικούς χώρους σε 45 ημέρες.\nΑυτό πρακτικά σημαίνει πως ο Ισπανός τεχνικός έχει να εκτίσει 30 μέρες ακόμα από την τιμωρία του για τη χειρονομία στο "Απόστολος Νικολαΐδης" (έχει ήδη ολοκληρώσει τις 15 ημέρες). Το θετικό για την ΑΕΚ και τον Χιμένεθ είναι πως ακολουθεί διάστημα διακοπής του πρωταθλήματος και θα καταμετρηθούν πολλές "κενές" μέρες στην ποινή. Τα παιχνίδια που θα παρακολουθήσει από την εξέδρα ο προπονητής της ΑΕΚ θα είναι αυτά με τον Παναιτωλικό (σε πρωτάθλημα και κύπελλο), με τον ΠΑΣ Γιάννινα και την ΑΕΛ.\nΑναλυτικά η απόφαση που εξέδωσε η Επιτροπή Εφέσεων:\n"Η Επιτροπή Εφέσεων της Ελληνικής Ποδοσφαιρικής Ομοσπονδίας δίκασε την έφεση του υπεύθυνου άσκησης δίωξης ποδοσφαιρικών αδικημάτων κατά της υπ’ αριθ. 309/2017 απόφασης του ΠΜΠΟ της Super League και κατά του προπονητής της ΑΕΚ Μανόλο Χιμένεθ και έλαβε την εξής απόφαση.\nΔέχτηκε τυπικά και κατ’ ουσίαν την έφεση. Εξαφάνισε την εκκαλουμένη απόφαση στο σύνολό της, κατά το κεφάλαιο αυτής που αναφέρεται στον εφεσίβλητο προπονητή της ΠΑΕ ΑΕΚ, Χιμένεθ Μανόλο. Επέβαλε στον εφεσίβλητο Μανόλο Χιμένεθ σωρευτικά χρηματική ποινή ύψους δέκα χιλιάδων ευρώ (10.000) και απαγόρευση εισόδου στους αγωνιστικούς χώρους για σαράντα πέντε (45) ημέρες".


ΠΑΟΚ - ΤΣΣΚΑ Μόσχας: Ραντεβού με τη Ιστορία ~ betonia-stoiximatos\n22:30 Γιώργος Σιδηρόπουλος No comments\nΑύριο, Πέμπτη 17 Φεβρουαρίου, ο ΠΑΟΚ δίνει την πρώτη μάχη για την πρόκριση του στους 16 του Europa League απέναντι στην πολύ ισχυρή ΤΣΣΚΑ Μόσχας. Τελειώνει ο Φεβρουάριος και μιλάμε ακόμη για ευρωπαίο ΠΑΟΚ. Τι συναίσθημα κι αυτό... Στις 22:05 στην Τούμπα το πρώτο μέρος…\nΟι περισσότεροι συμφωνούν ότι ο Δικέφαλος του Βορρά δεν πρέπει να δεχθεί γκολ στην Τούμπα, ώστε να έχει αρκετές ελπίδες ενόψει της ρεβάνς στη Ρωσία. Θα συμφωνήσω αλλά θα επισημάνω, ότι σημαντικότερο όλων είναι το τελικό αποτέλεσμα και όχι το σκορ. Το τελικό σκορ είναι ο δεύτερος σημαντικότερος παράγοντας… Το ζητούμενο είναι η νίκη που θα κάνει φαβορί για την πρόκριση τον ΠΑΟΚ, αφού θα προκρίνετε πλέον με δυο αποτελέσματα στο δεύτερο παιχνίδι. Οπότε καλύτερα 5-4 παρά 0-0...\nΒέβαια υπάρχει και το 5-0 αλλά δε θα σχολιάσω αφού δεν έχω πιει πολύ ακόμη…\nΤο Σάββατο ήρθε η καρπαζιά από τον Πανιώνιο ως συνέπεια κυρίως της έλλειψης συγκέντρωσης στο παιχνίδι από τους ποδοσφαιριστές του ΠΑΟΚ. Οι Νεοσμυρνιώτες ήθελαν τη νίκη περισσότερο και την πήραν. Δεν θα σταθώ άλλο… εδώ την πατάνε έτσι, οι μεγάλες ευρωπαϊκές ομάδες και οι κορυφαίοι προπονητές… δεν θα την πατούσε ο ΠΑΟΚ…\nΓια την τιμωρία του προπονητή της ομάδας Μάκη Χάβου με δίμηνο αποκλεισμό από τους ελληνικούς πάγκους (για εξύβριση διαιτητή στο παιχνίδι Κυπέλλου με τον ΟΣΦΠ στο Καραϊσκάκη) μόνο να χαμογελάσω ειρωνικά μπορώ… Άντε θα σχολιάσω ότι θα μπορούσε ο έλληνας τεχνικός να δουλέψει κάπου στο εξωτερικό για το υπόλοιπο της σεζόν και του χρόνου βλέπουμε…\nΕλπίζω ο ΠΑΟΚ να μπει δυνατά και να πιέσει τους “απροετοίμαστους” Ρώσους, ώστε να τους αιφνιδιάσει και να πάρει μια “ιστορική νίκη”. Οι Ρώσοι θεωρούνται το φαβορί λόγο του “πλουσιότερου” ρόστερ έναντι των Θεσσαλονικέων, αλλά δεν έχουν αγωνιστικό ρυθμό καθώς είναι το πρώτο επίσημο παιχνίδι για τη νέα χρονιά. Αφού δεν έχουν ρυθμό θα δυσκολευτούν απέναντι σε 90 λεπτά πίεσης, με πολύ μαρκάρισμα και τρέξιμο σε όλους τους χώρους. Θα κάνουν αρκετά λάθη για να μάθουν και έτσι ο ΠΑΟΚ θα έχει τις ευκαιρίες να τα εκμεταλλευθεί και να φτάσει στο τελικό στόχο… Έτσι το φαντάζομαι…


Γιάννης Ιεροκηπιώτης: Ζούμε την άνθιση των artisan... | IN Business News | Υπηρεσίες\nΜαρία Μιχαήλ 18/05/2022 07:00\n«Σήμερα και ενόψει πανδημίας, ζούμε την άνθιση πλέον των artisan bakeries και στην Κύπρο», αναφέρει σε συνέντευξή του στο InBusinessNews o γενικός διευθυντής και Head Bakery του Wood n’ Fire Artisan Bakery, Γιάννης Ιεροκηπιώτης.\nΟ κ. Ιεροκηπιώτης αναφέρει πως στόχος για το Wood n’ Fire Αrtisan Bakery, που ίδρυσε μόλις το 2017 και σήμερα εργοδοτεί 20 άτομα έχοντας ήδη ετήσιο τζίρο πέραν του ενός εκατ. ευρώ, είναι να μεγαλώσει το εύρος του κοινού που το εμπιστεύεται, να εδραιωθεί ως το καλύτερο artisan bakery στον τόπο μας και να αυξήσει τις εργασίες του, με μοναδική προϋπόθεση να παραμείνει αναλλοίωτη η φιλοσοφία και η ποιότητα του.\nTo Wood n’ Fire Artisan Bakery ήταν υποψήφιο στην κατηγορία Μικρομεσαία Επιχείρηση στα 14α IN Business Awards.\nΤι διαφοροποιεί την επιχείρησή σας από τα υπόλοιπα αρτοποιεία;\nΠαράγουμε τα δικά μας ανώτερης ποιότητας χειροποίητα αρτοποιητικά προϊόντα, με τα δικά μας προζύμια και με καθαρή ετικέτα. Μέσα από το artisan αρτοποιείο μας στην Βυζαντίου στο Στρόβολο, εξυπηρετούμε καθημερινά το κοινό μας.\nΕπίσης παρέχουμε με υπηρεσία delivery τα προϊόντα μας είτε μέσω του τηλεφωνικού μας κέντρου, είτε μέσα από την πλατφόρμα του Foody. Τέλος, εξυπηρετούμε σε παγκύπρια βάση εστιατόρια και καφετέριες στην κατηγορία Horeca.\nΠώς χαρακτηρίζετε το κυπριακό επιχειρείν ειδικότερα σε ό,τι αφορά στον τομέα σας;\nΤο 2017 όταν ξεκινούσαμε σίγουρα ήταν πολύ μεμονωμένα τα artisan bakeries στην Κύπρο. Ο χειροποίητος χαρακτήρας των προϊόντων και μάλιστα με καθαρή ετικέτα δεν ήταν έννοιες γνώστες στο ευρύ κοινό.\nΟ λόγος ήταν βεβαίως πως μέχρι τότε μονοπωλούσαν την αγορά μας, τα μεγάλα αρτοποιεία, εργοστασιακού επιπέδου, μαζικής παραγωγής ή τα εισαγόμενα προϊόντα. Σήμερα και ενόψει πανδημίας, ζούμε την άνθιση πλέον των artisan bakeries και στην Κύπρο, γεγονός που μας ικανοποιεί πάρα πολύ.\nΠοιες προκλήσεις αντιμετωπίζουν σήμερα οι ΜμΕ στην Κύπρο και πόσο επηρέασε τα σχέδιά σας η πανδημία του κορωνοϊού και ο πόλεμος στην Ουκρανία;\nΣήμερα οι προκλήσεις που αντιμετωπίζουν οι ΜμΕ στην Κύπρο είναι πολύπλευρες. Σίγουρα μέσα στα πλαίσια του μικρού μας μεγέθους και με δεδομένο πως δεν είμαστε παραγωγικά αυτάρκης ως χώρα, τα προβλήματα γίνονται εντονότερα. Η πανδημία τα ανέδειξε τα προβλήματα αυτά και τώρα με τον πόλεμο στην Ουκρανία ζούμε τις συνέπειες.\nΟ κλάδος μας είναι αυτός που έχει τις μεγαλύτερες αυξήσεις τόσο στα σιτηρά, στα έλαια, αλλά και στην ενέργεια. Τα σχέδια μας ως εταιρεία δεν τα αλλάξαμε. Συνεχίζουμε να βαδίζουμε με βάση το πλάνο μας και προσπαθούμε κάθε δύσκολη περίοδο να βρίσκουμε τον τρόπο να προχωράμε αποκομίζοντας κάθε εμπειρία προς όφελος του οργανισμού μας.\nΤο ανταγωνιστικό μας πλεονέκτημα βασίζεται στην γνώση που υπάρχει στην εταιρεία, στον τομέα της χειροποίητης αρτοποιίας, έχουμε την γνώση για παραγωγή προϊόντων χωρίς χρήση βοηθημάτων ή έτοιμων μειγμάτων, η έμφαση μας στην ποιότητα και το καθημερινά φρέσκο προϊόν.\nΟ ανταγωνισμός σήμερα, μας δίνει το μήνυμα πως πρέπει να παραμείνουμε πιστοί στην αρχική μας φιλοσοφία και δέσμευση για ποιοτικά φρέσκα προϊόντα, απαλλαγμένα από συντηρητικά και πρόσθετες ουσίες.\nΑπ' εδώ και πέρα τι θέλετε να πετύχετε;\nΚατέχουμε ήδη 10% μερίδιο της τοπικής αγοράς που αναζητά κυρίως ποιοτικές επιλογές. Στόχος μας είναι να μεγαλώσουμε το εύρος του κοινού που μας εμπιστεύεται, να εδραιωθούμε ως το καλύτερο artisan bakery στον τόπο μας και να αυξήσουμε τις εργασίες μας, με μοναδική προϋπόθεση να παραμείνει αναλλοίωτη η φιλοσοφία και η ποιότητα μας.


Άγιος Καλλίνικος, Επίσκοπος Τσερνίκας Ρουμανίας ( † 1868) | Πεμπτουσία\nΆγιος Καλλίνικος, Επίσκοπος Τσερνίκας Ρουμανίας ( † 1868)\nΤη 11η του αυτού μηνός μνήμη του εν Αγίοις Πατρός ημών\nΚαλλινίκου επισκόπου Τσερνίκας Ρουμανίας ( † 1868).\nΓεννήθηκε στο Βουκουρέστι στις 7 Οκτωβρίου 1787. Στο άγιο βάπτισμα έλαβε το όνομα Κωνσταντίνος. Οι γονείς του ήταν ιδιαίτερα ευσεβείς. Η μητέρα του τελείωσε τον βίο της ως μοναχή. Μοναχός ήταν και ένας μεγαλύτερος αδελφός του.\nΤο 1807 εισήλθε στη μονή Τσερνίκα, για να μονάση. Το επόμενο έτος έλαβε το μοναχικό σχήμα και ωνομάσθηκε Καλλίνικος. Το ίδιο έτος χειροτονήθηκε διάκονος. Το 1813 χειροτονήθηκε πρεσβύτερος και το 1815 χειροθετήθηκε πνευματικός. Το 1817 μετέβη στο Άγιον Όρος με τον Γέροντά του Ποιμένα, ο οποίος έμεινε μόνιμα εκεί. Η παραμονή του στο Άγιον Όρος τον επηρέασε σημαντικά στην κατοπινή του πνευματική ζωή και στον προσωπικό, μυστικό, μεγάλο ασκητικό αγώνα. Το 1818 κατεστάθη ηγούμενος της Τσερνίκα και υπήρξε φωτεινό παράδειγμα για όλη την φιλόθεη αδελφότητα, την οποία διαποίμανε θεάρεστα επί 32 έτη. Οι μοναχοί της μονής έφθασαν τους 350.\nΤο 1850 εκλέχθηκε επίσκοπος Ρίμνικ και εργάσθηκε πολύμοχθα και διαφορότροπα με επιτυχία για την πνευματική ανύψωσι της επισκοπής. Στην σκήτη της επαρχίας του Φρασινέι εισήγαγε τους μοναχικούς θεσμούς του Αγίου Όρους. Το 1867 αποσύρθηκε στη μονή της μετανοίας του, για να ησυχάση και να προσευχηθή περισσότερο, προετοιμαζόμενος για την αναχώρησί του από τη γη. Αναπαύθηκε οσιακά στις 11 Απριλίου του 1868, η οποία είναι και ημερομηνία της μνήμης του. Τάφηκε στον ναό του Αγίου Γεωργίου, που είχε κτίσει ο ίδιος, με την παρουσία χιλιάδων πιστών. Ο άγιος ήταν κοσμημένος με τα χαρίσματα της προοράσεως και της θαυματουργίας. Πολλά θαύματα τελεί μέχρι σήμερα.\nΗ επίσημη αναγνώρισι της αγιότητάς του έγινε από την Εκκλησία της Ρουμανίας στις 21 Οκτωβρίου 1955. Εκλεκτός βιογράφος του είναι ο μαθητής του αρχιμανδρίτης Αναστάσιος Μπαλντοβίν.\nΗ μνήμη του τιμάται στις 11 Απριλίου.


ΞΗΡΟΜΕΡΟ: Κράτα μου το χέρι να σε κρατώ και εγώ ..ΑΛΛΑ ΤΩΡΑ ΟΜΩΣ….γιατί οι ταχύτητες επιβολής αλλάζουν!\nΚράτα μου το χέρι να σε κρατώ και εγώ ..ΑΛΛΑ ΤΩΡΑ ΟΜΩΣ….γιατί οι ταχύτητες επιβολής αλλάζουν!\nΑυτό το άρθρο είναι ένα κάλεσμα συνεργασίας για να δημιουργηθεί η πλατφόρμα που θα μας προσφέρει ασφάλεια , πληροφορία αλλά και εξέλιξη !\nΕίναι ίσως από τα πιο σημαντικά άρθρα ενέργειες που έχω γράψει και αυτή την φορά δεν θα πολεμηθεί από το σύστημα τους!\nΕπιμένω στην δημιουργία κοινών ενεργειών από μικρές η μεγάλες ομάδες γιατί γνωρίζω πόσο σημαντική είναι η ένωση και πόσο ακόμα πιο σημαντική θα γίνει στο άμεσο μέλλον!\nΑκόμα επιμένω να λέω ότι αυτό που ξεκίνησε ,αυτό που ήρθε δεν θα φύγει αν δεν το διώξουμε εμείς…και για να το διώξεις εσύ …να το διώξουν οι άνθρωποι και όχι τα συστήματα τα ίδια φυτεμένα ανάποδα θα πρέπει να έχουμε φτάσει να αυτοχρηματοδοτησουμε την αλλαγή η την επανάσταση …και οι δυο λέξεις σήμερα είναι το ίδιο επικίνδυνες!\nΠεινασμένος επαναστάτης είναι εύκολα χειραγωγουμενος επαναστάτης !!!!\nΌποιοι πιστεύουν ότι τα πράγματα θα αλλάξουν μέσα σε ένα σκ που κάποιοι υποτίθεται θερμοκέφαλοι θα βγουν στον δρόμο…και ω τι τύχη θα νικήσουν ακόμα και τον στρατό με την θυσία τους και τα γυμνά τους χέρια ..τότε ακόμα τους αρέσουν τα παραμύθια της γιαγιάς !!\nΔεν ανακοίνωσα ότι δεν θα γίνει κάτι τέτοιο..ανακοίνωσα ότι αν γίνει θα είναι πάλι δικό τους!\nΟι μεγάλες αλλαγές χτίζονται ..και χτίζονται μόνο αν έχεις την δυνατότητα να αυτοχρηματοδοτεις κάθε πράξη της ιδεολογίας σου…κάθε πράξη!!\nΣου έχω αναλύσει ότι εμείς οι άνθρωποι ενώ έχουμε τις καλύτερες διαθέσεις δεν έχουν τα εργαλεία να τις εφαρμόσουμε…δεν έχουμε τις πλατφόρμες να δουλέψουμε όλοι μαζί επάνω …!\nΠριν χρόνια στο κογκρέσο έγινε καταγγελία από Αμερικάνους γερουσιαστές οτι η Unisef χρησιμοποιεί τις δωρεές που λαμβάνει κατά 93% για μισθούς , κτήρια και πολυτελή αυτοκίνητα…η απάντηση ήταν ότι θα έπρεπε να λέμε και ευχαριστώ που υπάρχει το 7% των δωρεών ..που πηγαίνουν στον σκοπό που πρέπει !!!\nΤο σύστημα κατασκευάζει εργαλεία και πλατφόρμες για εμάς μόνο αν αυτές εξυπηρετούν την διαδικασία έλεγχου μας και καταβολής των απαιτήσεων των αφενταδων μας στην ώρα που πρέπει!\nΤα ενδιάμεσα αλλά δήθεν συστήματα βοήθειας εξυπηρετούν κολοσσούς να μην πληρώνουν φορολογίες με την μορφή δωρεών!!\nΘα ήταν μεγάλη υπόθεση να γνώριζες αν αύριο ο Γιάννης έχει ένα πρόβλημα…θα ήταν μεγάλη υπόθεση να μπορούσες να ήξερες ποιος έχει την μεγαλύτερη ανάγκη και ποιος άμεσα μπορεί να δώσει το κάτι τις + που αντέχει !…Αν είχαμε την μέθοδο-εργαλείο αυτό πιστεύω ότι θα γλιτώναμε εκατοντάδες ανθρώπους από την αυτοκτονία!!\nΒέβαια ότι και να δημιουργήσεις μέσα στο ίντερνετ,όσο καλό και αν είναι , αν δεν καταφέρεις να το κάνεις γνωστό στο ευρύ κοινό θα είναι ακόμα μια αποτυχία !\nΕίναι χρόνια τώρα που έχω όνειρο να δημιουργήσω έναν πολυχώρο εμπορίου στην Ελλάδα ,….όπου ακόμα και η νοικοκυρά θα μπορεί να πουλήσει η να προσφέρει δωρεάν το πιάτο φαγητού που έμεινε από το μεσημέρι, μια πλατφόρμα όπου ο παππούς θα μπορεί να πουλήσει η να ανταλλάξει την παλιά φυσαρμόνικα του , ο νέος θα μπορεί την χειρωνακτική του τέχνη να την αναδείξει…και χιλιάδες ακόμα παραδείγματα!\nΔεν θα είμαι ο πρώτος που το τολμώ , προσπάθησαν και άλλοι και απέτυχαν παταγωδώς χάνοντας πολλά ..πάρα πολλά!\nΈχω ξαναδεί τι μπορεί να κάνει το ελληνικό ίντερνετ αν ενωθεί …έχω δει ενα μπλοκ να γίνεται το πιο μεγάλο στον κόσμο …απλά επειδή ο Έλληνας το αγκάλιασε!\nΕίμαι 100% σίγουρος ότι είναι η καλύτερη εποχή η Ελλάδα να δημιουργήσει το δικό της ebay και να το κάνει γνωστό σε όλο τον κόσμο!\nΒέβαια η σιγουριά μου δεν υπάρχει μόνο επειδή η εποχή είναι πλέον κατάλληλη , η σιγουριά μου προέρχεται στο ότι γνωρίζω τον τρόπο που μπορούμε όλοι μαζί να το κάνουμε να πετύχει!\nΕίμαι στον χώρο του ίντερνετ σχεδόν είκοσι χρόνια ,γνωρίζω όλους τους τρόπους τους γραμμένους και μη γραμμένους στο πως ένας απλός χρήστης μπορεί να κερδίσει χρήματα από το ίντερνετ και το σπίτι του,αυτή είναι η δουλειά μου αυτό κάνω εδώ και χρόνια!\nΑποφάσισα λοιπόν αντι να κάνω ένα κλειστό πανεπιστήμιο με εκπαίδευση όσων ενδιαφέρονται σήμερα να κερδίζουν χρήματα από το σπίτι τους ..να δημιουργήσω μια πλατφόρμα όπου ο καθένας θα μπορεί να αγοράζει και να πουλά να χαρίζει και να ανταλλάσσει ..με όλους…Την ίδια στιγμή που θα τον εκπαιδεύω πως να το κάνει, πως να το διαφημίζει ,πως να κερδίζει!!\nΑκόμα …γνωρίζω έναν τεράστιο θησαυρό που οι περισσότεροι από εσάς δεν γνωρίζεται ότι έχετε γύρω σας ! Γνωρίζω πως θα κάνω στην Ελλάδα ένα τεράστιο δίκτυο πληροφορίας , εύρεσης και ανταλλαγής ώστε να είμαστε μέσα σε χρόνο ρεκόρ ..η νούμερο ένα πλατφόρμα στην Ελλάδα !\nΚαι όταν ο καθε νομος δεθεί να κάνουμε μια τεράστια συμφωνία με Ξένη εταιρία του είδους !\nΌλα αυτά μπορούν να γίνουν μόνο αν το αποφασίσεις και βάλεις στόχο να το πετύχουμε για το καλό όλων μας !\nΨάχνω λοιπόν ανάμεσα σας 50 άτομα που θα γινουν οι εκπρόσωποι κάθε Δήμου στο έργο που πάμε να δημιουργήσουμε ..50 εκπροσώπους που θα δουλέψουν σκληρά αλλά θα πετύχουν απίστευτα επιτεύγματα!!\nΟι αντιπρόσωποι μας θα εκπαιδευτούν καθημερινά στους τρόπους του ιντερνετ μαρκετινγκ και θα ξεκινήσουν να κάνουν πωλήσεις από την πρώτη μέρα αφού θα τους έχουμε δείξει τον θησαυρό που πρέπει όλοι να εκμεταλλευτούμε!\nΘα προτιμηθούν άνθρωποι που έχουν γνώση από marketplace σαν το ebay δηλαδή , άνθρωποι που έχουν διαθεση και πείσμα για να πετύχουν κάτι τεράστιο …\nΘα μιλήσω με έναν έναν σε όλους.. και θα συμφωνήσουμε από κοινού στην μεγάλη ομάδα που θα δημιουργήσει αυτό που έπρεπε να έχει γίνει εδώ και χρόνια !\nΤΑ ΣΤΟΙΧΕΙΑ ΣΑΣ ΔΕΝ ΘΑ ΧΡΗΣΙΜΟΠΟΙΗΘΟΥΝ ΠΟΤΕ ΠΟΥΘΕΝΑ!!!\nΑναρτήθηκε από ΡΙΓΑΝΗ ΞΗΡΟΜΕΡΟΥ στις 1/27/2016 09:08:00 μ.μ.


Πού Και Πότε Κάνουν Πάρτι Οι Ψείρες; - Thrive Global Greece\nΜάθε τα hot spot τους και δράσε αναλόγως.\nΈχεις αναρωτηθεί ποτέ ποιους προτιμούν οι ψείρες και γιατί; Ποια εποχή του χρόνου σημειώνουν έξαρση; Και πού είναι πιο πιθανό να κολλήσει κάποιος; Αν γνωρίζεις τις απαντήσεις σε αυτές τις ερωτήσεις είναι πιο εύκολο να δράσεις προληπτικά, ώστε να μειώσεις τις πιθανότητες να κολλήσει το μικρό σου και εσύ μαζί του. Μάθε λοιπόν ότι τα σημεία που συχνάζουν οι ψείρες είναι:\nΣτα κεφάλια των παιδιών\nΚι αυτό γιατί σε αυτές τις ηλικίες τα παιδιά έρχονται σε συχνή επαφή μεταξύ τους κατά το παιχνίδι. Ο αυχένας και η περιοχή πίσω από τα αυτιά είναι τα σημεία που συνήθως φωλιάζουν. Δεδομένου ότι οι ψείρες αγαπούν τη ζέστη και την υγρασία οι εποχές έξαρσης είναι η άνοιξη, το καλοκαίρι και το φθινόπωρο. Το χειμώνα λόγω της χαμηλής θερμοκρασίας είναι πολύ πιο δύσκολο να επιβιώσουν εκτός κεφαλής.\nΣε σχολεία και νηπιαγωγεία\nΣε αυτούς τους χώρους υπάρχει συνωστισμός παιδιών τα οποία έρχονται σε στενή επαφή μεταξύ τους. Αυτός είναι ο λόγος που οι ψείρες είναι πιο συχνές σε παιδιά προσχολικής ηλικίας και σχολικής ηλικίας. Δεν κινδυνεύουν να κολλήσουν όμως μόνο τα παιδιά όταν υπάρχουν κρούσματα, αλλά και οι δάσκαλοι που χρειάζεται να μεριμνούν για την πρόληψη του προβλήματος ιδιαίτερα την εποχή έξαρσης.\nΟι κατασκηνώσεις είναι ένα μέρος που είναι πιθανό να τις βρεις όχι μόνο των ευνοϊκών κλιματολογικών συνθηκών το καλοκαίρι, αλλά και λόγω της στενής επαφής των παιδιών. Μην ξεχνάς ότι τα παιδιά στην κατασκήνωση περνούν όλη τη μέρα μαζί και μπορεί να μοιράζονται αντικείμενα όπως βούρτσες και μαξιλάρια. Αυτό, όμως, δε σημαίνει ότι δεν μπορεί να κολλήσουν και οι ενήλικες. Αν είσαι λοιπόν ομαδάρχης ή προπονητής, καλό είναι να φροντίσεις για την πρόληψή σου.\nΜία μόνο ψείρα αρκεί\nΑν πάντως βρεις μια ψείρα σε καμία περίπτωση μη μείνεις με σταυρωμένα τα χέρια θεωρώντας ότι μόνο μία δεν αποτελεί λόγο ανησυχίας. Ποτέ μα ποτέ μία ψείρα δεν θα εγκαταλείψει ένα κεφάλι από μόνη της. Ακόμα κι αν την απομακρύνεις το πιθανότερο είναι ότι κάπου στο κεφάλι υπάρχει κάποια άλλη ή αυτή που βρήκες έχει γεννήσει τα αυγά της. Αυτό που χρειάζεται να ξέρεις είναι ότι κάθε ψείρα ζει 40 μέρες και γεννά έως και 300 αυγά που λέγονται κόνιδες. Αυτό σημαίνει ότι μπορεί εύκολα κάποιος να γεμίσει έστω και με την επίσκεψη μόνο μίας ψείρας. Γι’ αυτό είναι σημαντικό όχι μόνο να χρησιμοποιήσεις άμεσα αντιφθειρικό προϊόν για την εξόντωσή τους αλλά επιπλέον να φροντίσεις ν’ απομακρυνθούν με το ειδικό βουρτσάκι και οι κόνιδες.\nΤο Repel® Anti-lice Restore\nΕίναι ένα Πρωτοποριακό Σύστημα Εξόντωσης και Απώθησης ψειρών που έχει αναπτυχθεί στα εργαστήρια της Uni-pharma και έχει τριπλή δράση: σκοτώνει ψείρες και κόνιδες μέσα σε 15 λεπτά, εξαλείφει και τα υπολείμματα από τις κόνιδες χάρη στο ειδικά σχεδιασμένο χτενάκι που περιέχει και αφήνει τα μαλλιά καθαρά μετά από απλό ξέβγαλμα.\nΤο Repel® Anti-lice Prevent\nΕίναι ένα αποτελεσματικό απωθητικό για τις ψείρες, κατάλληλο για την πρόληψη της φθειρίασης. Συνιστάται να χρησιμοποιείται προληπτικά ιδιαίτερα τις περιόδους έξαρσης στα παιδιά κατά τη σχολική περίοδο και σε ενήλικα άτομα που έρχονται σε επαφή μαζί τους όπως γονείς και εκπαιδευτικοί.\nΑφιέρωμα Σχολείο: To Κουδούνι Χτύπησε!


Τα Χριστούγεννα της κοσμικής πίστης | Κώστας Δουζίνας\nΤις μέρες των Χριστουγέννων και της Πρωτοχρονιάς, γυρίζουμε στην οικογένεια. Αναλογιζόμαστε τη χρονιά που πέρασε αλλά και τον χρόνο, την ιστορία, τη χρονικότητά μας. Συναντούμε συγγενείς και φίλους, θυμόμαστε τα πρόσφατα και τα παλιά. Φέτος, με τους αυτοπεριορισμούς της πανδημίας, για πολλούς η συνάντηση θα γίνει στις οθόνες ενός κομπιούτερ ή στη φαντασία, στα όνειρα που βλέπουμε στη μέση της μέρας. Η ύπαρξή μας καθορίζεται από την ιστορία μας, την οικογένεια, τη γειτονιά, τον τόπο που γεννηθήκαμε. Εκεί γυρίζουμε πάντα. Αλλά οι 20.000 νεκροί της πανδημίας μάς θυμίζουν το άλλο καθοριστικό της ιστορικότητάς μας, το πεπερασμένο της ζωής.\nΗ μεγάλη φιλόσοφος Χάνα Αρεντ συγκρίνει τη δράση, το πιο ανθρώπινο χαρακτηριστικό, με το θαύμα και αναφέρεται στα Χριστούγεννα: Το θαύμα είναι η γέννηση νέων ανθρώπων και η νέα αρχή, οι δράσεις που θα πράξουν επειδή γεννήθηκαν. Μόνο η ικανότητα για δράση μπορεί να προσδώσει στα ανθρώπινα την πίστη και την ελπίδα, τα δύο βασικά χαρακτηριστικά της ανθρώπινης ύπαρξης.\nΑυτή η πίστη και η ελπίδα βρήκε την πιο μεγαλοπρεπή και συνοπτική της έκφραση όταν το Ευαγγέλιο ανακοίνωσε λιγόλογα τα καλά νέα: «Ενα παιδί γεννήθηκε ανάμεσά μας». Η γέννηση που γιορτάζουμε αυτές τις μέρες δεν σημαίνει απλά τη διαδικασία του τοκετού. Είναι η άφιξη του νεογέννητου στον ιστό των ανθρώπινων σχέσεων: την αγάπη, τη μέριμνα, τη φιλία, τη συνεργασία, την ευθύνη ή την εξουσία, την επιβολή ή την υποταγή που αποτελούν τον ανθρώπινο κόσμο. Κάθε νεογέννητο μπαίνει σ’ αυτό το δίκτυο σχέσεων και ταυτόχρονα τις αλλάζει. Η ανθρώπινη δράση, στο δίχτυ των ανθρώπινων σχέσεων, αναπαράγει το θαύμα που είναι η γέννηση. Η δράση είναι η μοναδική θαυματουργή ικανότητα του ανθρώπου. Γι’ αυτό όλοι οι άνθρωποι είναι ανεπανάληπτοι, ο καθένας ένας μοναδικός κόσμος, ο καθένας απαραίτητος στον κόσμο.\nΠριν από κάθε γέννηση, πριν από κάθε σχέση, υπάρχει το δίκτυο του κόσμου. Πριν από το συμβολικό, υπάρχει αυτό το άνοιγμα χωρίς το οποίο κανένα σύμβολο δεν μπορεί να επιτελέσει τη συμβολική του λειτουργία: υπάρχει η ύπαρξη από κοινού, υπάρχουν οι άλλοι, υπάρχει ο κόσμος. Δεν μπορώ βέβαια να έχω άμεση πρόσβαση στη συνείδηση του άλλου, ούτε στον πόνο ούτε στη χαρά του. Αλλά είμαι πάντα μαζί με τον άλλον, η ύπαρξή μου είναι μια συνύπαρξη, είμαι εκτεθειμένος στη μοναδικότητα του άλλου και στην ετερότητα. Καθένας από μας είναι μοναδικός, ένας κόσμος, το σημείο όπου διαπλέκονται και συμπυκνώνονται άνθρωποι και συναντήσεις, γεγονότα και ιστορίες του παρελθόντος, φαντασιώσεις, επιθυμίες και όνειρα, ένα σύμπαν μοναδικών νοημάτων και αξιών. Καθένας μας, ως μοναδικός κόσμος, είναι ένα σημείο έκστασης, αθάνατοι στη θνητότητά μας, συμβολικά πεπερασμένοι, αλλά φαντασιακά άπειροι. Υπάρχω, επειδή σχετίζομαι με την «ύπαρξη των άλλων, με άλλες υπάρξεις, και με την ετερότητα της ύπαρξης».\nΗ ζωή ανοίγεται στο μέλλον. Τα σχέδια, τα όνειρα, οι πολιτικές εντάξεις, φτιάχνουν το νήμα του μέλλοντός μου. Αλλά μπορεί να ανατραπούν, να διαλυθούν, να τερματίσουν. Μπορεί η ζωή μου να τελειώσει πριν να ολοκληρωθούν τα σχέδιά μου. Με άλλα λόγια, η ζωή και τα έργα μου είναι περατά, η περατότητα, η προσωρινότητα, είναι αναπόσπαστο μέρος της ιστορικότητάς μου. Η περατότητα σημαίνει δύο πράγματα. Να ζεις μαζί, να εξαρτάσαι από τους άλλους και, δεύτερον, να ζεις με τη μνήμη θανάτου. Είμαι περατός, γιατί τα σχέδιά μου και εγώ ο ίδιος εξαρτόμαστε από τους άλλους και, δεύτερον, γιατί ο θάνατός μου είναι εμμενής με τις δύο έννοιες της εμμένειας: βρίσκεται μέσα μου από τη στιγμή της γέννας (immanent) και μπορεί να έρθει κάθε στιγμή (imminent).\nΔεν υπάρχει μετά, δεν υπάρχει κάτι άλλο, όλα γίνονται ή δεν γίνονται εδώ και τώρα. Οι άλλοι και ο θάνατος με κάνουν μοναδικό. Η ζωή δεν είναι, παρά μια συνεχής πορεία προς τον θάνατο, λέει ο Μάρτιν Χάιντεγκερ. Ο θάνατός μου είναι το μόνο που μου ανήκει αποκλειστικά, δεν θα το μοιραστώ με κανέναν, είναι αυτό που με κάνει μοναδικό και ανεπανάληπτο.\nΟπως έλεγε ο Ζίγκμουντ Φρόιντ, κανείς δεν πιστεύει ότι θα πεθάνει. Στο ασυνείδητο, υπάρχει μια μαύρη τρύπα. Εκεί μπαίνει η μόνη σίγουρη γνώση που έχουμε. Θυμάμαι, στις αρχές της δεκαετίας του 1960, ότι ξενυχτάγαμε νεκρούς συγγενείς στο σαλόνι του σπιτιού τους, έτσι γινόταν ο τελευταίος αποχαιρετισμός. «Δεν υπήρχε δωμάτιο σε σπίτι στο οποίο δεν πέθανε κάποιος κάποτε», έγραφε ο Βάλτερ Μπένγιαμιν, το 1936.\nΔεν γίνεται πια. Οι δυτικές κοινωνίες απωθούν τη γνώση του θανάτου όσο περισσότερο μπορούν. Στην ψυχαναλυτική σκέψη, η αποτυχία, η ευθραυστότητα, η απώλεια αποτελούν κρίσιμο μέρος αυτού που σημαίνει να είσαι άνθρωπος. Στην πανδημία πολλοί δεν μπόρεσαν να θρηνήσουν τους αγαπημένους τους, να πουν το τελευταίο αντίο. Η πανδημία ξαναέβαλε τον θάνατο στο σπίτι, διέλυσε τις αυταπάτες αθανασίας. Εδειξε ότι η λήθη θανάτου, η προσπάθεια να τον απομακρύνουμε, είναι επικίνδυνη μεγαλομανία.\nΗ αίσθηση της περατότητας, η κατανόηση του πόσο εύθραυστα είναι όλα για τα οποία νοιάζομαι, είναι το θεμέλιο μιας «κοσμικής πίστης», που, αντίθετα από τη θρησκευτική, αναγνωρίζει στη θνητότητα τη μεγαλύτερη ανθρώπινη δυνατότητα. Η εκκοσμικευμένη αυτή πίστη αφιερώνεται σε μια ζωή που θα τελειώσει και αφοσιώνεται σε σχέδια που μπορεί και να αποτύχουν. Τα επίγεια δεν είναι «μάταια», όπως λένε οι θεολόγοι, είναι τα μόνα που μπορούν να κάνουν τον άνθρωπο αθάνατο.\nΜόνο αν αναγνωρίσω την περατότητά μου, μόνο όταν θυμάμαι το «πέτυχε όσα μπορείς σήμερα, γιατί αύριο μπορεί να μην είσαι εδώ», τα σχέδιά μου θα επιβιώσουν στο πέρασμά μου στις δράσεις και τη μνήμη των άλλων. Θα γίνουν σημάδια της αθανασίας που ξεπηδάν μέσα και ξεπερνούν τη θνητότητά μου. Ας γιορτάσουμε, λοιπόν, τα Χριστούγεννα, τον νέο χρόνο. Ας θυμηθούμε τα καλά και τα κακά που περάσαμε. Μαζί με τους άλλους, στις γειτονιές που μεγαλώσαμε και στις οποίες γυρνάμε πάντα σαν τη φάτνη των Χριστουγέννων και τη μνήμη αυτών που πέρασαν.


Η απόλυτη λύση κατά της φοροδιαφυγής! | akouseto.gr\nΗ απόλυτη λύση κατά της φοροδιαφυγής!\nΜετά από καιρό σκέψης και ενασχόλησης με το πρόβλημα της μη απόδοσης φόρου από μεγάλο μέρος του ελληνικού λαού, το akouseto.gr- το καλύτερο ελληνικό blog, βρίσκεται στην ευχάριστη θέση να ανακοινώσει τα αποτελέσματα του απίστευτου brainstorming. Η λύση είναι απλή:\nΔεν πρέπει κανείς να παίρνει λεφτά στα χέρια του. Τόσο απλά. Τα χρήματα θα μεταφέρονται άμεσα από τον εργοδότη στον λογαριασμό του κάθε πολίτη τον οποίο θα διαχειρίζεται όμαδα Γερμανών (για μεγαλύτερη ασφάλεια). Όλα τα χρήματα των πολιτών θα είναι απλά νούμερα σε κάποιον λογαριασμό.\nΕρ.: Τι γίνεται όταν κάποιος θέλει να κάνει κάποια αγορά;\nΑπ.: Κάνει έγγραφο αίτημα στην ομάδα των Γερμανών διαχειριστών και περιμένει την απάντηση. Αν γίνει δεκτό το αίτημα τότε θα λαμβάνει έναν μοναδικό δωδεκαψήφιο αριθμό έγκρισης τον οποίο θα γνωστοποιεί στο κατάστημα ή στον επαγγελματία που θα του παρέχει το προιόν ή την υπηρεσία.\nΕρ.: Πως θα πληρώνονται τα καταστήματα ή οι επαγγελματίες;\nΑπ.: Μόλις λαμβάνουν τον αριθμό εντολής τότε θα μπορούν να τον προσκομήσουν στην Υπηρεσία Αποδοχής Εγκρίσεων Αγορών (ΥΑπΕΑ) και αυτόματα θα μεταφέρονται λογιστικά τα χρήματα στον λογαριασμό του καταστήματος ή του επαγγελματία και ταυτόχρονα θα αφαιρούνται από τον λογαριασμό που έλαβε προιόν ή υπηρεσία.\nΕρ.: Αν χρειαστεί να επενδύσω κάποια χρήματα για να ξεκινήσω κάποια δραστηριότητα πως θα δανειστώ χρήματα.\nΑπ.: Η διαδικασία που θα απαιτηθεί θα είναι ακριβώς η ίδια, δεν θα αλλάξει τίποτα. Η μόνη διαφορά θα είναι ότι μόλις εγκριθεί το δάνειο τα χρήματα θα πιστώνονται αυτόματα στον κρατικό λογαριασμό που αντιστοιχεί στον πολίτη που έλαβε το δάνειο.\nτέλη φοροδιαφυγή φοροεπιδρομή φόρος


Η κατακόρυφη πτώση του Τζάκσον Μαρτίνες – Stoiximan Blog\nChampions League / Η κατακόρυφη πτώση του Τζάκσον Μαρτίνες\nΤον Ιούλιο του 2015 ο Τζάκσον Μαρτίνες ζούσε το όνειρο του. Ήταν 29 χρονών, προερχόταν από 3 εκπληκτικές χρονιές στην Πόρτο, ήταν διεθνής με παρουσίες σε Μουντιάλ και Κόπα Αμέρικα, ήταν στη μεταγραφική λίστα κάποιων εκ των μεγαλύτερων ομάδων της Ευρώπης και ετοιμαζόταν να υπογράψει ένα πλουσιοπάροχο συμβόλαιο με την Ατλέτικο Μαδρίτης. Τον Οκτώβρη του 2016 βρισκόταν ξεχασμένος από όλη την ποδοσφαιρική κοινότητα κάπου στα νότια της Κίνας, ήταν ξαπλωμένος σε ένα δωμάτιο νοσοκομείου και ετοιμαζόταν να μπει στο χειρουργείο για μια επέμβαση που θα τον άφηνε εκτός γηπέδων για πολλούς μήνες. Μέσα σε ένα μόνο χρόνο η καριέρα του Κολομβιανού πήρε για τα καλά την κάτω βόλτα εξαιτίας των δυο μεγαλύτερων προβλημάτων που συνήθως αντιμετωπίζουν οι ποδοσφαιριστές στην καριέρα τους: Τους τραυματισμούς και τις κακές αποφάσεις.\nΓεννημένος στην Κιμπδό, μια μικρή πόλη στα δυτικά της Κολομβίας, o Μαρτίνες πέρασε μεγάλο μέρος της εφηβείας του στο διάσημο, για λόγους που όλοι όσοι έχουμε δει το ‘Narcos’ ξέρουμε, Μεδεγίν. Εκεί έκανε και τα πρώτα του επαγγελματικά βήματα, παίζοντας για πέντε χρόνια στην τοπική Ιντεπεντιέντε. Τα 50 γκολ που πέτυχε στις δυο τελευταίες σεζόν του στην πατρίδα του προσέλκυσαν το ενδιαφέρον αρκετών ομάδων της ηπείρου και μαζί ένα πολύ καλύτερο συμβόλαιο που του πρόσφερε η Τσιάπας. Στα δυο χρόνια που έμεινε στο Μεξικό πρόσθεσε άλλα 36 γκολ στο βιογραφικό του και αυτόματα χτύπησε την πόρτα της Ευρώπης.\nΌπως συμβαίνει συχνά-πυκνά εδώ και αρκετά χρόνια, οι πρώτοι που άκουσαν το… λατινοαμερικάνικο χτύπημα στην πόρτα ήταν οι Πορτογάλοι. Χωρίς να χάσει χρόνο η Πόρτο κινήθηκε για την απόκτηση του, βλέποντας στο πρόσωπο του τον διάδοχο του Ραδαμέλ Φαλκάο, και πολύ σύντομα αποδείχτηκε ότι δεν έπεσε έξω. Την πρώτη του κιόλας χρόνια στην Ευρώπη ο 26χρονος Μαρτίνες οδήγησε την ομάδα στην κατάκτηση του τίτλου, πετυχαίνοντας 26 γκολ στο πρωτάθλημα, ένα περισσότερο απ’όσα είχε βάλει ο Φαλκάο στη δική του παρθενική σεζόν.\nΣε ένα από τα πρώτα του παιχνίδια στην Πορτογαλία ανοίγει το σκορ απέναντι στη Σπόρτινγκ με αυτή τη μαγεία\nΑκολούθησαν δυο ακόμα σεζόν που ο Κολομβιάνος έβρισκε δίχτυα με χαρακτηριστική άνεση και στο πρωτάθλημα αλλά και στις υπόλοιπες διοργανώσεις. Όταν το καλοκαίρι του 2015 έφτασε η ώρα του αποχαιρετισμού, ο Μαρτίνες ήταν πλέον ένα από τα πιο καυτά ονόματα του ευρωπαϊκού μεταγραφικού παζαριού. Τρεις σερί χρονιές πρώτος σκόρερ στο πρωτάθλημα Πορτογαλίας, 12 γκολ σε 21 συμμετοχές ως βασικός στο Τσάμπιονς Λιγκ, εκεί που έφτασε ως τα προημιτελικά με την Πόρτο, 94 γκολ σε 143 αγώνες συνολικά και διεθνής με την Κολομβία, με παρουσία (και 2 γκολ) στο Μουντιάλ της Βραζιλίας.\nΜέχρι την ολοκλήρωση της μεταγραφής του στη Μαδρίτη, το όνομα του είχε συνδεθεί με αυτό αρκετών ομάδων που έψαχναν για έναν ικανό σέντερ φορ. Ανάμεσα τους ξεχώριζαν αυτά της Άρσεναλ, της Λίβερπουλ και της Μίλαν. Ο Μαρτίνες επέλεξε τελικά την Ατλέτικο του Σιμεόνε, που ένα χρόνο πριν είχε στεφτεί πρωταθλήτρια Ισπανίας, ακολουθώντας για άλλη μια φορά την πορεία του Φαλκάο: Πρώτα ποδοσφαιρικά βήματα στην Κολομβία -> μεταγραφή σε ομάδα της Λ. Αμερικής -> πέρασμα του Ατλαντικού για χάρη της Πόρτο -> μεταγραφή στην Ατλέτικο. Εδώ κάπου τελειώνουν όμως και οι ομοιότητες τους, αφού σε αντίθεση με τον Φαλκάο, κανένας στην κόκκινη πλευρά της Μαδρίτης δεν θέλει να θυμάται το πέρασμα του έτερου Κολομβιανού από το Βιθέντε Καλντερόν.\n“Όταν υπέγραψε ήμασταν όλοι πολύ ενθουσιασμένοι” θυμάται ο Γκάμπι. “Ήταν πρώτος σκόρερ της Πόρτο και ένας από τους καλύτερους επιθετικούς εκείνη την εποχή. Δυστυχώς δεν ταίριαξε με την ομάδα. Λειτουργούσε διαφορετικά από εμάς αλλά δεν μπορώ να τον κατηγορήσω γιατί ξέρω ότι προσπαθούσε όσο μπορούσε.” Παρά τα 35 εκατομμύρια ευρώ που δαπανήθηκαν για να καλύψουν τη ρήτρα του, ο Κολομβιανός επιθετικός δεν κατάφερε να κερδίσει την εμπιστοσύνη του Σιμεόνε, ούτε να προσαρμοστεί στο ιδιαίτερο ποδόσφαιρο των ‘ροχιμπλάνκος’. Σαν να μην έφτανε αυτό, ένας τραυματισμός με την εθνική ομάδα τον Νοέμβριο τον άφησε εκτός γηπέδων για ένα μήνα και κατέστρεψε τις όποιες ελπίδες είχε για να κερδίσει μια θέση στη βασική ενδεκάδα του ‘Τσόλο’.\nΜε αυτά τα δεδομένα όταν τον Γενάρη η κινέζικη Κουανγκτσόου Έβεργκραντ ενδιαφέρθηκε για την απόκτηση του, οι επιλογές που του δόθηκαν δεν ήταν και πολλές. Ο Σιμεόνε δεν τον υπολόγιζε και η διοίκηση της Ατλέτικο δεν ήθελε να χάσει τη μεγάλη ευκαιρία να βγάλει τόσο γρήγορα κέρδος από μια αποτυχημένη μεταγραφή (οι ορεξάτοι εκείνη την εποχή Κινέζοι πρόσφεραν 42 εκατομμύρια ευρώ!). Μερικά χρόνια μετά σε συνέντευξη του ο Μαρτίνες παραδέχτηκε ότι το συμβόλαιο που του έδιναν οι Κινέζοι ήταν ο βασικός λόγος που δέχτηκε να αλλάξει ξανά ήπειρο, αρνήθηκε να αποκαλύψει όλο το παρασκήνιο της μεταγραφής αλλά υπονόησε ότι η Ατλέτικο τον πίεσε κι αυτή να δεχτεί την πρόταση, υπενθυμίζοντας του ότι το μέλλον του στο Βιθέντε Καλντερόν θα ήταν μια θέση στον πάγκο.\nΗ μεταγραφή στην Κίνα μπορεί να φούσκωσε αρκετά τον τραπεζικό του λογαριασμό αλλά αποτέλεσε και την ταφόπλακα της καριέρας του. Μέσα στο πρώτο 6μηνο τραυματίστηκε δυο φορές και όταν κατάφερε να επανέλθει σε φουλ φόρμα το φθινόπωρο δέχτηκε το τελειωτικό χτύπημα. Ένας σοβαρός τραυματισμός στον αστράγαλο τον έστειλε κατ’ευθείαν για επέμβαση ενώ λίγους μήνες αργότερα και πριν προλάβει να σταθεί ξανά στα πόδια του βρέθηκε ξανά στο χειρουργείο για ένα άλλο πρόβλημα στη φτέρνα.\nΣτα σχεδόν δυο χρόνια που έμεινε εκτός γηπέδων ο Μαρτίνες επικεντρώθηκε στην άλλη μεγάλη του αγάπη, τη μουσική. “Η ενασχόληση μου με τη μουσική ξεκίνησε από όταν ήμουν 10 χρονών. Όταν όμως έκανα την επέμβαση και δεν μπορούσα να παίξω μπάλα βρήκα ευκαιρία να αφιερώσω περισσότερο χρόνο σ’αυτήν και να γράψω περισσότερα κομμάτια και κάπως έτσι προέκυψε το πρώτο μου άλμπουμ”.\nΤο χριστιανικό χιπ χοπ του συνδυάζει στοιχεία της λάτιν τραπ και της ρεγκετόν και σύμφωνα με τον ίδιο αποτελεί κάτι σαν μοντέρνα προσευχή, με στίχους όπως αυτός: “Πάρε το μυαλό σου από πράγματα που σε διασκεδάζουν αλλά δεν σου επιτρέπουν να αφεθείς στον Χριστό, άκουσε τη φωνή του και μην την αγνοείς”. Το ξεκίνημα μιας νέας, εντελώς διαφορετικής καριέρας δεν επηρέασε τις προσπάθειες του να επιστρέψει στο ποδόσφαιρο. Τον Αύγουστο του 2018 γύρισε στην Πορτογαλία για χάρη της άσημης Πορτιμονένσε, ελπίζοντας πως εκεί θα μπορέσει να αποδείξει ότι έχει ακόμα μπροστά του μερικά γεμάτα ποδοσφαιρικά χρόνια.\nΠαρά τις φιλότιμες προσπάθειες του (πέτυχε 9 γκολ στην πρώτη του σεζόν), τα ταλαιπωρημένα του πόδια δεν τον άφηναν σε ησυχία. “Έπαιζα πλέον στο 60% των δυνατοτήτων μου. Δεν μπορούσα να βγάλω κανονική προπόνηση για πάνω από 3 μέρες σερί, έκανα σπριντ και ένιωθα ενοχλήσεις, πηδούσα για κεφαλιά και προσπαθούσα να προσγειώνομαι με το δεξί μου πόδι, δυσκολευόμουν να κοιμηθώ από τους πόνους μετά από κάθε ματς. Κάποια στιγμή έφτασα να ξυπνάω κάθε βράδυ μεταξύ 3 με 4 επειδή πονούσα αφόρητα.”\nΤο καλοκαίρι που μας πέρασε είπε οριστικά αντίο στην Πορτογαλία και επέστρεψε στην Κολομβία, με στόχο να συνεχίσει εκεί την αποθεραπεία του και να κλείσει την καριέρα του στην ομάδα από την οποία ξεκίνησε, την Ιντεπεντιέντε Μεδεγίν. Όταν πριν λίγες μέρες συνειδητοποίησε ότι ούτε αυτό είναι εφικτό, αποδέχτηκε τη μοίρα του και κάπως έτσι εχθές ανακοίνωσε πως αποσύρεται από το ποδόσφαιρο σε ηλικία 34 χρονών. Την ίδια εποχή που πάρα πολλοί χαρισματικοί επιθετικοί και στην Ευρώπη και στη Ν. Αμερική συνεχίζουν να σκοράρουν συστηματικά ακόμα και μετά τα 35-36 τους, ο Τζάκσον Μαρτίνες κρεμάει τα παπούτσια του, μπαίνει στην κατηγορία των παικτών που στις διάφορες ποδοσφαιροκουβέντες συνδυάζονται συνήθως με τη σκέψη “τι θα γινόταν αν…” και ετοιμάζεται για μια νέα καριέρα γεμάτη χριστιανικές ρίμες.\nTags: el sombrero, Ατλέτικο, Πόρτο, Σιμεόνε, Τζάκσον Μαρτίνες


Εορτές 9 Μαρτίου 2019 <>\nΕτυμολογία: Από τη λατινική λέξη dominus και σημαίνει "κύριος, αφέντης".\nΔεν υπάρχει αγία Εσμεράλδα ή Σμαράγδα, γαι 4εορταστική ημερομηνία παρακαλώ πηγαίνετε στο αντίστοιχο ανδρικό 'Σμάραγδος'.\nΕτυμολογία: Από το Ισπανικό Esmeralda που προέρχεται από το Λατινικό smaragdus που προήλθε από το αρχαίο Ελληνικό σμάραγδος και σημαίνει σμαράγδι. Στα Ελληνικά θα μπορούσε να αποδοθεί σαν Σμαράγδα. Για περισσότερες πληροφορίες πηγαίνετε, υποκοριστικά, βιβλία, κτλ) επίσης στο Σμαράγδα\nΕτυμολογία: Υποκοριστικό του ονόματος Παναγιώτης.\nΣτον Ευεργετινό αναφέρεται το μαρτύριο των σαράντα αγίων επί Λικινίου. Και οι σαράντα αυτοί Άγιοι ήταν στρατιώτες στο πιο επίλεκτο τάγμα του στρατού του Λικινίου. Όταν αυτός εξαπέλυσε διωγμό κατά των χριστιανών, οι Άγιοι σαράντα συλλαμβάνονται αμέσως από τον έπαρχο Αγρικόλα (στη Σεβάστεια). Στην αρχή τους επαινεί και τους υπόσχεται αμοιβές και αξιώματα, για να αρνηθούν την πίστη τους.\nΜαρτύρησε με τους Επαφρόδιτο, Αμμώνιος, Ευσθένιος και Ηλιόφωτο ο οποίος ήταν ο αρχηγός τους. Οι πέντε αυτοί μακάριοι αθλητές ύστερα από αρκετή περιπλάνηση, ανέβηκαν στο βουνό Κορώνη, ένα βουνό κοντά στο χωριό Κάτω Μονή. Εκεί έστησαν το ασκητήριό τους σε δύο σπηλιές, που βρήκαν στην κορφή του βουνού.Τη σταθερή ομολογία των Αγίων ακολούθησαν τρομερά βασανιστήρια. Μαστίγωμα ανελέητο, φυλάκιση, ξέσχισμα της σάρκας και στο τέλος θάνατος με αποκεφαλισμό.


News | T-STORY\nΣτο 2ο Εθνικό Σεμινάριο θα παρουσιαστούν οι μέχρι τώρα δράσεις του έργου και θα δοθούν σημαντικές πληροφορίες για τα ψηφιακά μαθήματα, των οποίων ο σχεδιασμός έχει ολοκληρωθεί. Επιπλέον θα δοθούν πληροφορίες για πρόσθετο υλικό, το οποίο έχει συγκεντρώσει η ομάδα του έργου και είναι διαθέσιμο στο διαδίκτυο, χωρίς κόστος. Η συμμετοχή είναι ελεύθερη. Η διάρκεια του σεμιναρίου θα είναι περίπου 60 λεπτά.\nΠρογραμματίζονται επιμορφωτικές συνεδρίες με το υλικό του T-Story για την περίοδο 30 Μαΐου με 20 Ιουνίου, οι οποίες απευθύνονται σε εκπαιδευτές, εκπαιδευτικούς και φοιτητές, χωρίς κόστος συμμετοχής, ενώ θα δοθούν βεβαιώσεις παρακολούθησης. Στο 2ο Εθνικό Σεμινάριο θα παρουσιαστεί αναλυτικά η δομή αυτών των επιμορφώσεων και του διδακτικού υλικού. Τις επιμορφώσεις μπορεί να παρακολουθήσει περιορισμένος αριθμός ατόμων.\nΓια περισσότερες πληροφορίες μπορείτε να απευθυνθείτε στο 2385055067 ή στο nanou.vassiliki@gmail.com (κ. Βασιλική Νάνου)


ΦΩΤΙΑΔΗΣ Ανιχνευτές Μετάλλων - Επιστροφές\n+30 25410 76 446\n+30 6977 444 760\nΚαλώδια & Μετατροπείς Η/Υ\nΟ πελάτης έχει το δικαίωμα να επιστρέψει τα προϊόντα που αγόρασε από το παρόν ηλεκτρονικό κατάστημα με χρέωση της www.fotiadisd.gr στις ακόλουθες περιπτώσεις:\n1. Εάν με υπαιτιότητα του www.fotiadisd.gr πουλήθηκαν λανθασμένα προϊόντα (λάθος στη λήψη της παραγγελίας, στην τιμολόγηση, στην αποστολή κλπ). Σε αυτήν την περίπτωση, ο πελάτης δύναται είτε να μην αποδεχτεί να παραλάβει το προϊόν εξ αρχής είτε να ζητήσει την επιστροφή του. Τα προϊόντα που επιστρέφονται θα πρέπει να βρίσκονται σε άριστη κατάσταση, σφραγισμένα, πλήρη και χωρίς καμία φθορά. Η συσκευασία του προϊόντος να είναι αυτή που συνοδεύει κανονικά το προϊόν και να είναι σε άριστη κατάσταση.\n2. Εάν με υπαιτιότητα του www.fotiadisd.gr πουλήθηκαν προϊόντα κακής ποιότητας (καταστράφηκαν κατά τη μεταφορά, με κακή συσκευασία κλπ). Στην περίπτωση αυτή, ο πελάτης οφείλει να μην αποδεχτεί την παραλαβή του προϊόντος και να επικοινωνήσει με το παρόν ηλεκτρονικό κατάστημα. Σε περίπτωση που ο πελάτης αποδεχτεί να παραλάβει το προϊόν, το www.fotiadisd.gr δεν θα δεχτεί την όποια επιστροφή και συνεπώς δεν θα προβεί σε αντικατάσταση. Επιπλέον, σε περίπτωση που ο πελάτης δεν επιστρέψει το προϊόν τότε, δε θα του σταλεί νέο προϊόν και θα πρέπει ο πελάτης να προβεί σε νέα παραγγελία/αγορά. Το προϊόν θα πρέπει να επιστρέφεται στην κατάσταση που παραδόθηκε.\nΣτην πρώτη περίπτωση, το ανώτατο χρονικό περιθώριο επιστροφής δεν δύναται να ξεπερνά τις δεκατέσσερις (14) ημερολογιακές ημέρες από την ημερομηνία παραλαβής.\nΟι επιστροφές θα γίνονται δεκτές μόνο εφόσον τα προϊόντα που ο πελάτης επιθυμεί να επιστρέψει βρίσκονται στην ίδια ακριβώς κατάσταση στην οποία παρελήφθησαν, χωρίς δηλαδή να έχουν αποσφραγισθεί ή να έχει παραβιασθεί η συσκευασία τους. Ο πελάτης θα πρέπει όμως να επικοινωνήσει το αργότερα εντός 24 ωρών από την παραλαβή με το κατάστημα και να ενημερώσει για τους λόγους επιστροφής. Σε περίπτωση που παρέλθει η ως άνω προθεσμία ενημέρωσης των 24 ωρών τεκμαίρεται ότι ο πελάτης αποδέχεται το προϊόν και δεν θα το επιστρέψει.\nΣε περίπτωση επιστροφής των προϊόντων, η επιστροφή των χρημάτων που αντιστοιχεί στα προϊόντα που παρήγγειλε ο πελάτης, θα ολοκληρωθεί εντός 30 ημερών από την ημερομηνία που το www.fotiadisd.gr θα παραλάβει τα επιστραφέντα προϊόντα. Η επιστροφή γίνεται με πίστωση του τραπεζικού λογαριασμού του πελάτη, τον οποίο θα γνωστοποιήσει στο www.fotiadisd.gr\nΣε κάθε περίπτωση επιστροφής προϊόντων, ο πελάτης υποχρεούται να παραδίδει άθικτα και σε άριστη κατάσταση και όλα τα έγγραφα, τα οποία συνόδευαν το προϊόν (π.χ. Τιμολόγιο, Απ. Λιανικής, Εγγύηση και εγχειρίδια χρήσης κλπ).\nΜπορείτε να βάλετε αγγελία πώλησης μεταχειρισμένου στην ομάδα στο Facebook Αγγελίες Ανιχνευτών Μετάλλων και στο ΦΩΤΙΑΔΗΣ Φόρουμ\nΔιεύθυνση : Π. Τσαλδάρη 5 (Κεντρική Πλατεία), 671 32 Ξάνθη\nΤσάντες μεταφοράς (5)\nTerra Gold (5)\nΚαλώδια & Μετατροπείς H/Y\nΡεύματος Η/Υ (8)\nΤηλεφωνικοί adaptors (4)\nΚαλώδια Serial ATA (1)\nΚαλώδια PS2 (2)\nTERRA GOLD (13)\nΠ. Τσαλδάρη 5 (Κεντρική Πλατεία), 671 32 Ξάνθη


Στο Champions League Νέων ο Κ. Ψάρρης - Στον αγώνα Young Boys – Manchester United ήταν ο Ζακυνθινός βοηθός - Εφημερίδα Ημέρα, Ζάκυνθος.\nΣε άλλον έναν ευρωπαϊκό αγώνα μέσα στη χρονιά ορίστηκε ο Ζακυνθινός βοηθός Κωνσταντίνος Ψάρρης μαζί με τον διαιτητή Αριστοτέλη Διαμαντόπουλο και τον Ανδρέα Μεϊντάνα καθώς ήταν στην αναμέτρηση για το Champions League Νεων Young Boys – Manchester United. Δεν είναι η πρώτη χρονιά που κάνει υπερήφανο το νησί μας φέτος σε Ευρωπαϊκό αγώνα, καθώς ήταν και στο Παρτιζάνι – Βασιλεία για τα προκριματικά του Europa Conference League. Για την ιστορία ο αγώνας έληξε 1-0 υπέρ της Manchester United, η οποία σκόραρε με τον Shola Shoretire. Πρόκειται για ταλαντούχους παίκτες, με τη συγκεκριμένη διοργάνωση να έχει τις Κ19 των συλλόγων της κορυφαίας διασυλλογικής διοργάνωσης.\nΤο επίπεδο είναι πολύ υψηλό με τον Ζακυνθινό βοηθό Κώστα Ψάρρη να έχει αποδείξει άλλωστε την αξία του όλα αυτά τα χρόνια , όντας στη Superleague και αποτελώντας το σπουδαιότερο όνομα αυτή της Ζακυνθινής διαιτησίας.\nΕκτός βέβαια από τον Κώστα Ψάρρη που εξακολουθεί και κάνει εξαιρετική δουλειά, επίσης φέτος στη Γ’ Εθνική θα είναι ο Γιώργος Μπάστας και ο Διονύσης Πλέσσας, ενώ γίνεται προσπάθεια και άλλοι διαιτητές από το νησί μας να καταφέρουν να κάνουν το βήμα παραπάνω.\nΆλλωστε η Ζάκυνθος έχει ανάγκη από διαιτητικό δυναμικό και προς αυτήν την κατεύθυνση δουλεύουν ο Σύνδεσμος Διαιτητών Ζακύνθου, ο οποίος θέλει να φέρει και άλλους νέους ανθρώπους κοντά στη διαιτησία.\nΘυμίζουμε ότι τα προηγούμενα χρόνια είχε γίνει κάλεσμα και είχε αυξηθεί ο αριθμός των διαιτητών και γίνεται προσπάθεια να βρεθούν και άλλα άτομα.


Κωδικός Ενσωμάτωσης Whatsapp – WhatsApp Link\nΚώδικας HTML συνομιλίας WhatsApp\nΜπορείτε να χρησιμοποιήσετε αυτόν τον κώδικα για να αντιγράψετε και να επικολλήσετε το WhatsApp στον ιστότοπό σας HTML. Απλώς αντιγράψτε και επικολλήστε και θα έχετε ένα κουμπί WhatsApp.\nContacto con WhatsApp\nΑυτός ο κώδικας θα δημιουργήσει ένα κουμπί όπως αυτό στον ιστότοπό σας:\nΕάν διαθέτετε έναν ιστότοπο PHP ή HTML, ίσως χρειαστεί να έχετε ένα “σενάριο” που μπορείτε να ενσωματώσετε στον κώδικά σας.\nΠώς να προσθέσετε αυτό το widget στις σελίδες της Google\nΓίνετε μέλος της ομάδας προγραμματιστών WhatsApp PHP\nΕάν έχετε ερωτήσεις, σχόλια, χρειάζεστε υποστήριξη ή ιδέες, εγγραφείτε σε αυτήν την ομάδα WhatsApp για προγραμματιστές PHP.\nΠροσφέρουμε μια λύση για οποιονδήποτε ιστότοπο PHP ή HTML που θέλει να έχει ένα widget WhatsApp για υποστήριξη και πωλήσεις.\n👻Πηγαίνετε εδώ για να διαμορφώσετε το Widget WhatsApp🚩\nΗ εμφάνιση και η αίσθηση του widget μπορεί να προσαρμοστεί και μπορείτε να ξεκινήσετε το widget χρησιμοποιώντας το API μας. Αυτό σας δίνει την ελευθερία να διαμορφώσετε και να ρυθμίσετε τα widget για τους πελάτες σας όπως πραγματικά θέλετε.\nΜπορείτε να προσθέσετε απεριόριστους παράγοντες, γλώσσες, χρονοδιαγράμματα και φόρμες στο γραφικό στοιχείο WhatsApp.\n💡Μπορείτε επίσης να διαβάσετε αυτό το άρθρο στα Αγγλικά, Ισπανικά, Ιταλικά, Τούρκικα, Δανικά και Πολωνικά !\nΕνσωματώστε τη συνομιλία WhatsApp στον ιστότοπο\nΕάν αυτό είναι αυτό που χρειάζεστε, μπορείτε να χρησιμοποιήσετε αυτό το εργαλείο για να δημιουργήσετε το widget WhatsApp που μπορείτε να ενσωματώσετε στον ιστότοπό σας. Καταλαβαίνουμε μερικές φορές ότι αναπτύσσετε τον δικό σας ιστότοπο και πρέπει να έχετε ένα WhatsApp Chat Box για να αλληλεπιδράτε με τους χρήστες σας.\nΑυτό είναι ένα άλλο όνομα για το WhatsApp Link. Ο υπερσύνδεσμος είναι το “παλιό όνομα” που χρησιμοποιούμε για τη σύνδεση. Αυτό είναι ένα πιο τεχνικό όνομα για συνδέσμους ή συνδέσμους. Μπορείτε να το χρησιμοποιήσετε αν θέλετε να δείχνετε μεγαλύτεροι σε μια συνάντηση με τον πελάτη σας. “Θα δημιουργήσουμε έναν υπερσύνδεσμο για τον λογαριασμό σας στο WhatsApp για να προσεγγίσει περισσότερους πελάτες.”\nΕάν θέλετε να προσθέσετε τον σύνδεσμό σας στο WhatsApp, ο κωδικός σας σε HTML θα πρέπει να ξεκινά με ένα HREF\nΑυτή είναι η βασική γραμμή για τη δημιουργία συνδέσμου στο WhatsApp. Πρέπει να πληκτρολογήσετε  THE TEXT FOR YOUR LINK \nΓια να δημιουργήσετε τον σύνδεσμό σας προς το WhatsApp, μπορείτε να χρησιμοποιήσετε την υπηρεσία μας. Ο σύνδεσμος προς το WhatsApp σας θα μοιάζει με https://chatwith.io/s/5f687a450cf8a\nΠάρε τον δικό Σύνδεσμο WhatsApp ΣΗΜΕΡΑ!\nΘέλετε περισσότερες πληροφορίες σχετικά με τον τρόπο δημιουργίας του συνδέσμου WhatsApp; Τότε έχουμε και έναν οδηγό για αυτό! 🎉\n👆 Αυτός ο οδηγός μπορεί επίσης να διαβαστεί στα αγγλικά, δανικά, ισπανικά, πολωνικά, τουρκικά και μαλαισιανά 🌍\nΚάθε κλικ στο σύνδεσμό σας προς το WhatsApp θα έχει στατιστικά στον πίνακα ελέγχου σας.\nΣενάριο WhatsApp για τον ιστότοπο\nΤο σενάριο που δίνουμε και μπορείτε να δοκιμάσετε στον ιστότοπό σας είναι σαν αυτό. Μπορείτε να αντιγράψετε και να επικολλήσετε αυτόν τον κώδικα στον ιστότοπό σας και να τον δοκιμάσετε. Δεν κλειδώνουμε το σενάριο σε έναν συγκεκριμένο τομέα. Εάν θέλετε, μπορείτε να χρησιμοποιήσετε το ίδιο σενάριο σε διαφορετικούς τομείς. Δεν είναι η καλύτερη χρήση αλλά είναι δυνατή. Πιστεύουμε ότι είναι καλύτερο να έχετε ένα widget ανά τομέα με αυτόν τον τρόπο, με τον οποίο μπορείτε να εφαρμόζετε αλλαγές στους πράκτορές σας, σχέδια χωρίς να επηρεάζετε διαφορετικούς ιστότοπους. Μπορείτε να χρησιμοποιήσετε συγκεκριμένα γραφικά στοιχεία για συγκεκριμένες γλώσσες στον ιστότοπό σας.\nΠώς να δημιουργήσετε έναν κωδικό για το WhatsApp;\nΜεταβείτε στον ιστότοπο και δημιουργήστε έναν λογαριασμό.\nΕξατομικεύστε το widget σας. Ορίστε την εμφάνιση και την αίσθηση, τους παράγοντες, τη διεύθυνση URL κλπ …\nΔημοσιεύστε το σενάριό σας και είστε έτοιμοι.\nΤο ίδιο μπορεί να συμβεί και εδώ. Εάν διαθέτετε έναν ιστότοπο HTML και χρειάζεστε ένα δωρεάν WhatsApp Widget, μπορείτε να χρησιμοποιήσετε αυτό το σενάριο.\nΣε αυτό το βίντεο στο youtube, μπορείτε να δείτε βήμα προς βήμα πώς να προσθέσετε το widget WhatsApp στον ιστότοπό σας.\nΙστός WhatsApp στο iframe\nΗ χρήση ενός Iframe δεν είναι η καλύτερη επιλογή για να προσθέσετε το γραφικό στοιχείο WhatsApp. Είναι καλύτερα να χρησιμοποιήσετε έναν απλό σύνδεσμο προς το WhatsApp + ένα κουμπί με CSS. Τα Iframes δεν είναι προσβάσιμα και μερικές φορές μπορεί να αντιμετωπίσετε προβλήματα με το άνοιγμα ενός νέου παραθύρου για την εκκίνηση του WhatsApp στην έκδοση για επιτραπέζιους υπολογιστές.\nΔημιουργήστε μια καλύτερη έκδοση του WhatsApp Widget, χρησιμοποιώντας το σενάριό μας.\nPHP WhatsApp πλωτά σενάρια\nΤο Tochat.be είναι η καλύτερη λύση για τον ιστότοπό σας να έχει ένα γραφικό στοιχείο WhatsApp. Μπορείτε να δημιουργήσετε το δικό σας σενάριο και να συμπεριλάβετε το παράθυρο WhatsApp στον ιστότοπό σας με PHP.\nΥπάρχουν πολλές λύσεις που βασίζονται στην PHP για τη δημιουργία ιστότοπων. Το θέμα είναι ότι με την PHP δεν υπάρχει αγορά για ενότητες. Το Widgetwhats.com προσφέρει μια λύση για τη δημιουργία ενός bot bot WhatsApp Chat για τον ιστότοπό σας PHP.\nΠροσθέστε τη διεύθυνση URL και τις πληροφορίες του πράκτορά σας\nΤο σενάριο που δημιουργούμε θα πρέπει να περιλαμβάνεται στην κεφαλίδα σας.\nΙστότοπος που χρησιμοποιεί WhatsApp Chat Bot με PHP\nΔημοσιεύθηκε την 16 Αυγούστου 2021